**ПРИЈЕДЛОГ**

На основу члана 23. став (1) тачка 5) и члана 39. став (2) тачка 9) Закона о локалној самоуправи („Службени гласник Републике Српске“, број: 97/2016, 36/2019 и 61/2021), члана 30. Закона о здравственој заштити („Службени гласник Републике Српске“, број: 57/2022), те члана 24. став (1) тачка 10) и члана 39. став (2) тачка 9) Статута Града Бијељина („Службени гласник Града Бијељина“, број: 9/2017), Скупштина Града Бијељина на својој сједници одржаној дана 2023. године, д о н и ј е л а је:

**ОДЛУКУ  
О ОСНИВАЊУ ОДБОРА ЗА ЗДРАВЉЕ**

Члан 1.

Овом одлуком Скупштина Града Бијељина оснива Одбор за здравље јединице локалне самоуправе, односно Града Бијељина (у даљем тексту: Одбор), као стално радно тијело Скупштине Града Бијељина, с циљем активног учешћа у креирању планских докумената за очување и унапређење здравља грађанина, остваривање дефинисаних циљева на нивоу примарне здравствене заштите, подршке и помоћи здравственим установама, здравственим радницима и здравственим сарадницима, као и непосредног учешћа грађана у исказивању здравствених потреба.

Одлуком о оснивању Одбора се регулише састав Одбора, мандат, надлежности, начин рада и друга питања која су од значаја за рад и функционисање Одбора.

Члан 2.

Чланови Одбора се бирају из реда одборника Скупштине Града Бијељина и представника других заинтересованих организација, као што су здравствене установе, образовне установе, установе социјалне заштите, привредна друштва, удружење грађана и репрезентативни синдикати у области здравства.

Одбор чини девет чланова, од којих се четири именују из реда одборника Скупштине Града Бијељина, а пет из реда других заинтересованих организација, које именује Скупштина Града Бијељина на приједлог комисије за избор и именовања, на мандатни период Скупштине Града Бијељина.

Одбор између својих чланова бира предсједника и замјеника предсједника.

Члан 3.

Надлежности Одбора су да:

1. прати здравствено стање становништва, те да иницира и предлаже мјере у области примарне здравствене заштите,
2. предлаже план мреже здравствених установа на територији Града Бијељина,
3. учествује у обезбјеђивању услова за мултисекторску сарадњу,
4. предлаже јавноздравствене активности на територији Града Бијељина.

Члан 4.

Одбор доноси Пословник о раду којим се регулишу и уређују начин рада, поступак сазивања, вођења, одлучивања и друга питања релевантна за рад самог Одбора.

Члан 5.

Стручне, административне и техничке послове за потребе Одбора обавља Стручна служба Скупштине Града Бијељина и Одсјек за здравство и социјалну заштиту Одјељења за друштвене дјелатности Градске управе Града Бијељина.

Члан 6.

Одбор ће достављати годишњи извјештај о раду Скупштини Града Бијељина.

Члан 7.

Одбор за здравље уско сарађује са ресорним одјељењем Градске управе Града Бијељина у прибављању и размјени информација.

Члан 8.

Ступањем на снагу ове Одлуке престаје да важи Одлука о оснивању Одбора за Здравље („Службени гласник општине Бијељина“, број: 2/2010).

Члан 9.

Ова Одлука ступа на снагу осмог дана од дана објављивања у „Службеном гласнику Града Бијељина“.

СКУПШТИНА ГРАДА БИЈЕЉИНА

|  |  |  |
| --- | --- | --- |
| Број: |  | П Р Е Д С Ј Е Д Н И К |
| Бијељина, |  | СКУПШТИНЕ ГРАДА БИЈЕЉИНА |
| Датум, |  |  |
|  |  | Александар Ђурђевић |

**ОБРАЗЛОЖЕЊЕ**

**УЗ ОДЛУКУ О ОСНИВАЊУ ОДБОРА ЗА ЗДРАВЉЕ**

**I ПРАВНИ ОСНОВ**

Правни основ за доношење ове Одлуке садржан је у члану 23. став (1) тачка 5) и члану 39. став (2) тачка 9) Закона о локалној самоуправи („Службени гласник Републике Српске”, број: 97/2016, 36/2019 и 61/2021), члану 30. Закона о здравственој заштити (“Службени гласник Републике Српске”, број: 57/2022), те члану 24. став (1) тачка 10) и члану 39. став (2) тачка 9) Статута Града Бијељина („Службени гласник Града Бијељина”, број: 9/2017).

**II РАЗЛОЗИ ЗА ДОНОШЕЊЕ ОДЛУКЕ**

Основни разлог за доношење ове Одлуке је активно учешће јединице локалне самоуправе у креирању планских докумената за очување и унапређење здравља грађанина, остваривања дефинисаних циљева на нивоу примарне здравствене заштите, подршке и помоћи здравственим установама, здравственим радницима и здравственим сарадницима, као и непосредног учешћа грађана у исказивању здравствених потреба.

О Б Р А Ђ И В А Ч:

ОДЈЕЉЕЊЕ ЗА ДРУШТВЕНЕ ДЈЕЛАТНОСТИ

П.О. ГРАДОНАЧЕЛНИКА

Љубиша Станишић

Градоначелник Града Бијељина утврдио је ПРИЈЕДЛОГ ОДЛУКЕ О ОСНИВАЊУ ОДБОРА ЗА ЗДРАВЉЕ, те га просљеђује Скупштини Града Бијељина на усвајање.

ГРАДОНАЧЕЛНИК ГРАДА БИЈЕЉИНА

Љубиша Петровић