**И З В Ј Е Ш ТА Ј**

**О РАДУ ЈАВНЕ УСТАНОВЕ ЦЕНТАР ЗА СОЦИЈАЛНИ РАД БИЈЕЉИНА**

**ЗА 2022. ГОДИНУ**

Програмом рада Скупштине града Бијељина за 2023. годину, предвиђено је разматрање извјештаја о раду Јавне установе Центар за социјални рад Бијељина за 2022. годину са Програмом рада за 2023.годину.

Циљ извјештаја је упознавање са стањем у области социјалне заштите и функционисањем Центра за социјални рад Бијељина.

Информација је урађена на основу евиденције и документације којом располаже Центар за социјални рад Бијељина.

# УВОД

Јавна установа Центар за социјални рад Бијељина је установа социјалне заштите чији је оснивач Град Бијељина. У спровођењу дјелатности социјалне заштите и социјалног рада, Центар врши јавна овлашћења из социјалне, породичне и дјечије заштите на локалном нивоу. Надлежности и задаци Центра произилазе из: Закона о социјалној заштити, Породичног закона, Закон о заштити од насиља у породици, Закон о поступању са дјецом и малољетницима у кривичном поступку. Одлуке о проширеним правима и услугама из области социјалне заштите, те других прописа кoји регулишу права из ове области.

Центар за социјални рад дјелује и као стручна установа која прати и открива социјалне потребе грађана, развија превентивне активности, координира са осталим актерима у области социјалне заштите, планира и иницира развој нових и унапређење постојећих услуга, води евиденцију о корисницима и пруженим услугама и мјерама.

У 2018. години, закључком број 01-013-21-11/18 од 29.10.2018. године, Скупштина града Бијељина усвојила је План развоја социјалне заштите на подручју града Бијељина за период 2019-2024. године. Овим Планом прецизније се дефинишу потребе и активности које треба предузети у циљу развијања социјалне заштите, у којој се на најефикаснији начин користе постојећи и развијају нови ресурси у заједници, пружају квалитетније и разноврсније услуге, ради очувања и побољшања квалитета живота рањивих и маргинализованих појединаца и група.

Центар остварује редовну сарадњу са Градском управом, преко Одјељења за друштвене дјелатности, Министарством здравља и социјалне заштите, Градском организацијом Црвеног крста, Полицијском управом Бијељина, школама, мјесним заједницама, здравственим установама, установама социјалне заштите, НВО сектором, те другим организацијама и установама које се баве овом или сличном проблематиком.

# ОРГАНИЗАЦИЈА РАДА

На пословима и радним задацима Центрa, на дан 31.12.2022. године, aнгажовано је 50, два радника на одређено вријеме (дипломирани социјални радник) и један приправник (дефектолог).

|  |  |  |  |
| --- | --- | --- | --- |
| **СТРУКТУРА ЗАПОСЛЕНИХ** | **2021** | **2022** | **СТРУЧНА СПРЕМА** |
| **БРОЈ РАДНИКА** | **БРОЈ РАДНИКА** |
| **ДИРЕКТОР** | **1** | **1** | ВСС |
| Помоћник Директора (из реда запослених) | 0 | 0 | ВСС |
| **СТРУЧНИ РАДНИЦИ** | **23** | **24** |  |
| Социјални радник | 10 | 10 | ВСС |
| Правник | 6 | 7 | ВСС |
| Психолог | 4 | 4 | ВСС |
| Педагог | 1 | 1 | ВСС |
| Специјални педагог | 2 | 2 | ВСС |
| **ДНЕВНИ ЦЕНТАР ЗА ДЈЕЦУ СА СМЕТЊАМА У РАЗВОЈУ** | **3** | **3** |  |
| Дефектолог | 1 | 1 | ВСС |
| Медицински техничар | 1 | 1 | ССС |
| Психолог | 1 | 1 | ВСС |
| **ДНЕВНИ ЦЕНТАР ЗА ДЈЕЦУ У РИЗИКУ** | **4** | **5** |  |
| Социолог | 1 | 1 | ВСС |
| Остали | 3 | 4 | ВСС |
| **АДМИНИСТРАТИВНО ОСОБЉЕ** | **11** | **12** |  |
| Економиста | 5 | 5 | ВСС |
| Административни радници | 6 | 7 | 4 ВСС; 2 ССС |
| **ПОМОЋНО ОСОБЉЕ** | **3** | **5** |  |
| Чистачица | 1 | 3 | ОШ |
| Курир | 1 | 1 | ССС |
| Возач | 1 | 1 | ССС |
| **СВЕГА:** | **45** | **50** |  |

*Табела 1. Радници запослени у Центру (стање на дан 31.12.2022. године)*

Центар обавља послове и радне задатке из законом утврђеног дјелокруга рада и надлежности путем: стручног вијећа, стручног колегијума, одјељења, служби, водитеља случаја, тимова за посебне случаје, као и појединчних извршилаца, што представља заокружену цјелину за обављање одређених послова у Центру.

Стручно вијеће чине сви стручни радници Центра. Стручни колегијум чине директор, помоћник директора, секретар и руководиоци одјељења.

У складу са Правилником о унутрашној организацији послова и радних задатака у ЈУ Центру за социјални рад, формирана су одјељења и службе које чине радници чији послови и радни задаци представљају сродну цјелину на принципима концентрације и груписања послова према врсти, сродности и повезаности, те примјене јединствених метода у смислу унутрашње подјеле рада:

* **Кабинет директора** формиран као самостална организациона јединица унутар унутрашње организације Центра и обавља најсложеније послове руковођења и управљања Центром,
* **Одјељење за опште и финансијске послове** обавља послове из области праћења остваривања политике финансирања Центра, припремања нацрта/приједлога буџета Центра, праћења и евиденције прихода и извршење расхода буџета и израде финансијских извјештаја Центра, контроле правилности и законитости коришћења буџетских средстава, послове пријемне канцеларије, протокола и архива, послове на одржавању информационог система, јавних набавки, послове за потребе Центра а који се односе на: одржавање, управљање, обезбjеђењe и заштиту објеката, опреме и друге имовине коју користи Центар, одржавање хигијене у просторијама Центра, као и друге послове који се посебним актом ставе у дјелокруг рада Одјељења. У Одјељењу су оранизоване двије службе: Служба за финансије и Служба општих послова.
* **Одјељење за породично-правну** заштиту врши стручне и управне послове из области породичних односа, а у циљу заштите интереса свих чланова породице која је у кризи. У одјељењу се спроводе поступци заштите лица без адекватног породичног старања кроз разне облике старатељства, израђују се индивидуални програми заштите штићеника под старатељством, са нарочитим акцентом на малољетну дјецу, а у циљу стварања оптималних услова за њихов несметан раст и развој. Спроводи се поступак усвојења дјеце која испуњавају услове за овај вид трајног збрињавања. Заједно са осталим субјектима заштите од насиља у породици, а у складу са важећим законским прописима и протоколима, одјељење ради на заштити жртава насиља и спречавања насиља у породичној заједници.
* **Одјељење за социјалну заштиту** врши стручне и управне послове из области социјалне, породично-правне и дјечије заштитe.
* **Одјељење за дјецу и омладину** обавља послове из области малољетничке делинквенције и рада са васпитно запуштеном и занемареном дјецом, послове рада са малољетницима у сукобу са законом, васпитно занемареном и запуштеном дјецом, сарађује са образовним институцијама, бави се развојем и обезбјеђивањем услуга које су директно усмјерене на унапређивање квалитета збрињавања дјеце и омладине са поремећајима у понашању, дјеце са друштвено неприхватљивим понашањем и дјеце са другим проблемима у развоју, као и развојем и обезбјеђивањем услуга које су директно усмјерене на унапређивање квалитета збрињавања дјеце и омладине са сметњама у развоју. Рад у Одјељењу за дјецу и омладину организован је кроз ниже организационе јединице и то: Служба за малољетничку делинквенцију, Дневни центар за дјецу у ризику и Дневни центар за дјецу са сметњама у развоју.

Кроз рад одјељења и служби реализују се облици, мјере и услуге социјалне заштите.

# ОБЛИЦИ, МЈЕРЕ И УСЛУГЕ СОЦИЈАЛНЕ ЗАШТИТЕ

Центар за социјални рад Бијељина је у складу са измјенама и допунама Закона о социјалној заштити, у току 2022. године, вршио усклађивање износа основних права из Закона о социјалној заштити, што је значило усклађивање у више од 3000 предмета и доношење новог рјешења у кратком року од мјесец дана. Нова рјешења са усклађеним износима примјењују се од 01.05.2022. године и тиме је дошло до повећања новчаних давања према крајњем кориснику.

## ПРАВА ИЗ ЗАКОНА О СОЦИЈАЛНОЈ ЗАШТИТИ

Законом о социјалној заштити (Службени гласник Републике Српске бр. 37/12 , 90/16 , 94/19, 42/20 и 36/22) регулисана су основна права у области социјалне заштите становништва:

* новчана помоћ
* лична инвалиднина
* додатак за помоћи његу другог лица
* подршка у изједначавању могућности дјеце и омладине са сметњама у развоју
* смјештај у установу
* збрињавање у хранитељску породицу
* помоћ и њега у кући
* дневно збрињавање
* једнократна новчана помоћ и
* савјетовање.

### Корисници новчане помоћи

Право на новчану помоћ може остварити породица, чији су чланови неспособни за рад, који немају властитих прихода или чији су укупни приходи за издржавање испод нивоа новчане помоћи утврђене Законом о социјалној заштити, који немају вишак стамбеног простора, који немају другу имовину из чије се вриједности могу осигурати средства за издржавање, који немају сроднике који имају обавезу да га издржавају у складу са Породичним законом или ако ти сродници због инвалидности и друге објективне спријечености нису у могућности да извршавају обавезу издржавања.

Основица за утврђивање висине новчане помоћи у текућој години је просјечна нето плата у Републици остварена у претходној години. Средства за ово право обезбјеђују Република и локална заједница у односу 50%-50%. Новчана помоћ се исплаћује мјесечно.

Број корисника новчане помоћи, закључно са 31.12.2022. године је 372 породие.

Број породица по основу броја чланова домаћинства, закључно са децембром 2022. године, је следећи:

* 314 корисника(појединац) -170,68 КМ
* 28 породицa са два члана -220,88 КМ
* 16 породица са три члана -271,08 КМ
* 12 породицa са четири члана -301,20 КМ
* 2 породице са пет и више чланова -331,32 КМ.

*Графикон 1. Број корисника права новчане помоћи по годинама*

### Право на личну инвалиднину

Измјенама и допунама Закона о социјалној заштити, лична инвалиднина се уводи као основно право из Закона о социјалној заштити од 01.01.2020. године.

Закључно са 31.12.2022. године укупно 673 лице са инвалидитетом је остварило накнаду за личну инвалиднину, а висина накнаде за исплату овог права зависи од степена тјелесног оштећења а она износи:

* Код тјелесног оштећења од 100% накнада износи 170,68 КМ,
* Код тјелесног оштећења од 90% накнада износи 140,56 КМ,
* Код тјелесног оштећења од 80% накнада износи 120,48 КМ,
* Код тјелесног оштећења од 70% накнада износи 100,40 КМ.

### Корисници додатка за помоћ и његу другог лица

Право на додатак за помоћ и његу другог лица има лице старије од три године које је због тјелесних, менталних, чулних поремећаја, изражених промјена у здравственом стању неопходна стална помоћ и њега другог лица, под условом да ово право не може остварити по другом основу и не користи право на смјештај у установу социјалне заштите или су смјештени у другу установу на терет буџетских средстава.

Додатак за помоћ и његу другог лица признаје се на основу налаза и мишљења стручних комисија:

* За дјецу до 18 година-Првостепена стручна комисија за процјену потреба и усмјеравање дјеце и омладине са сметњама у развоју
* За одрасла лица- Првостепена стручна комисија за утврђивање способности лица у поступку остваривања права из социјалне заштите и утврђивање функционалног стања корисника.

Број корисника додатка за помоћ и његу другог лица, закључно са 31.12.2022. године, је 2.203, од којих је право у првој групи остваривало 885 корисника, док је у другој групи, право остварило 1.318 корисник.

Висина накнаде за додатак за помоћ и његу другог лица за прву групу корисника у току 2022. године износила је 220,88 КМ, а за другу групу 110,44 КМ.

*Графикон2. Број корисника права додатка по наведеним годинама*

### Корисници једнократних новчаних помоћи

У току 2022. године 798 захтјева за остваривање права на једнократну новчану помоћ је позитивно рјешено. Просјечан износ једнократне новчане помоћи исплаћене у 2022. години износи 187,88 КМ.

Једнократне новчане помоћи најчешће су одобраване у сврху набавке основних животних намирница, лијечења, набавке лијекова, плаћање трошкова потрошње електричне енергије и других комуналних услуга.

### Право на смјештај у установу

Право на смјештај у установу у току 2022. године остварило је 98 лица од чега је 18 дјеце и 80 одрасла особа.

Цијену смјештаја корисника, обухваћеним системом социјалне заштите, одређује Влада Републике Српске и иста се кретала у 2022. години од 650,00 КМ до 725,00 КМ за кориснике смјештене у установама социјалне заштите у Републици Српској. Цијена смјештаја у установама на подручју Федерације Босне и Херцеговине износи у просјеку око 1.400,00 КМ у зависности од психофизичког стања корисника.

*Графикон 3. Број корисника права на дан 31. децембар по наведеним годинама*

|  |  |  |
| --- | --- | --- |
| Р.БР. | УСТАНОВА | Смјештај у установу |
| 1 | ЈУ Дом "Рада Врањешевић", Бања Лука | 5 |
| 2 | Дом за дјецу "Сремчица", Србија | 1 |
| 3 | Школа са домом за дјецу са оштећењем слуха, Крагујевац, | 3 |
| 4 | Дом за дјецу и омладину ометену у развоју Приједор | 8 |
| 5 | ЈУ Дом за лица са инвалидитетом Вишеград | 11 |
| 6 | ЈЗУ Болница за хроничну психијатрију Модрича | 4 |
| 7 | Специјални завод за дјецу и омладину "ДР Никола Шуменковић" Стамница, Петровац на Млави | 1 |
| 8 | ЈУ "Дом за стара лица" Кисељак Зворник | 2 |
| 9 | Центар за смјештај и дневни боравак деце и омладине ометене у развоју, Београд, Светозара Марковића 85А | 2 |
| 10 | Дом за пензионере и стара лица, И. Сарајево, Војина Комадине 13 | 1 |
| 11 | СОС Киндердорф Сарајево | 3 |
| 12 | Центар за пружање његе и помоћи у кући "Дуга" Лопаре | 2 |
| 13 | ЈУ Центар «Заштити ме» | 4 |
| 14 | Дом за старија лица "СЛАЂУР" Бијељина | 9 |
| 15 | Установа социјалне заштите за заштиту старих лица "ЕВА" Подновље | 2 |
| 16 | Завод за збрињавање ментално инвалидних особа - Баковићи | 2 |
| 17 | Међународни форум солидарности – Прихватни центар „ДУЈЕ“ | 1 |
| 18 | УСЗ Дом за старија лица „ДУГА“ Лопаре ПЈ 1 „ДУГА“ Бијељина | 31 |
| 19 | ЈУ Центар за дјецу и омладину са сметњама у развоју „Будућност“, Дервента | 4 |
| 20 | Школа за основно и средње образовање „Милан Петровић“ са Домом ученика | 1 |
| 21 | УСЗ Дом за старија лица „Милошевић“ Тутњевац | 1 |
|  | УКУПНО | 98 |
|

*Табела 2.-Корисници права на смјештај по установама*

### Право на збрињавање у хранитељску породицу

У току 2022. године 21 лице је користило право на збрињавање у хранитељску породицу, од тога је 14 дјеце смјештене у 11 хранитељских породица и 7 одраслих лица.

Центар константно популарише хранитељство, као најцјелисходнији облик збрињавања дјеце без родитељског старања.

У складу са Законом о социјалној заштити и Правилником о хранитељству сви пријављени потенцијални хранитељи пролазе прописану обуку за хранитељство након чега добијају сертификат за бављење хранитељством. Центар редовно прати рад хранитељских породица и пружа помоћ како дјеци на хранитељству, тако и хранитељима.

*Графикон 4. Број корисника права на збрињавање у хранитељску породицу по наведеним годинама*

### Право на његу и помоћ у кући

Закључно са 31.12.2022. године у евиденцији Центра се налази 3 лица, корисника права на његу и помоћ у кући. Ово право обухвата пружање услуга одржавања личне хигијене и хигијене стана, спремање оброка, набавка лијекова и сл. На територији нашег града неопходно је оснивање Центра за пружање услуга помоћи и његе у кући и на тај начин унаприједити услугу. Управо због непостојања правног лица за пружање услуга помоћи у кући имамо пад корисника овог права иако потреба у локалној заједници постоји.

*Графикон 5. Број корисника права помоћи у кући по наведеним годинама*

### Право на подршку у изједначавању могућности дјеце и омладине са сметњама у развоју

Ово право остварују дјеца и омладина са физичким, менталним, чулним и комбинованим сметњама, која су након основне школе, а најкасније до 30. године живота, укључена у процес образовања.

У току 2022. године право је користило:

* 2 дјеце са сметњама у развоју која школу похађају у специјализованим установама и за коју се плаћају трошкови смјештаја, те трошкови превоза доласка кући;
* 32 дјеце са сметњама у развоју који школу похађају у мјесту живљења у облику плаћања трошкова мјесечних карата за превоз од куће до школе.

*Графикон 6. Број корисника права по наведеним годинама*

### Здравствено осигурање

У складу са Законом о социјалној заштити, преко Центра, здравствено осигурање остварују корисници новчане помоћи, корисници додатка за помоћ и његу другог лица и лица смјештена у установе социјалне заштите и у хранитељске породице, под условом да то право не могу остварити по неком другом основу.

Број корисника наведеног права закључно са децембром 2022. године је 590. Број корисника незнатно осцилира последњих неколико година. У 2022. години је за свако лице, на име здравственог осигурања, издвајано 63,08 КМ мјесечно.

*Графикон 7. Број корисника права на дан 31. децембар по наведеним годинама*

## ПРАВА ИЗ ОДЛУКЕ О ПРОШИРЕНИМ ПРАВИМА И УСЛУГАМА

У складу са чланом 11. Закона о социјалној заштити, јединице локалне самоуправе могу одлуком, у складу са потребама становништва, утврдити и друга права из области социјалне заштите, услове и критеријуме за остваривање тих права.

Одлуком о проширеним правима и услугама у области социјалне заштите (Службени гласник града Бијељина бр. 08/22), Град Бијељина утврдио је следећа проширена права и услуге:

### Право на стамбено збрињавање

У 2022. години извршена је адаптација 7 станова за социјално становање у згради која се налази у улици Милована Глишића број 25. и један стан у Јањи. Станови су сада условни за становање што је од великог значаја за кориснике Центра јер се ради о лицима који су у стању социјалне потребе а немају рјешено стамбено питање.

У току 2022. године право на стамбено збрињавање признато је за 25 породица. У згради социјалног становања која се налази у улици Милована Глишића број 25, право су користиле двије породице и то једна двочлана и један самац.

Услугу социјалног становања уз подршку, у објекту који се налази у Галцу број 80, користило је једно лице.

За 22 породице се, путем регулисаног права на стамбено збрињавање, плаћа закупнина код станодаваца у приватним објектима.

*Графикон 8. Број корисника права на дан 31. децембар по наведеним годинама*

### Право на накнаду за смјештај у властиту породицу

Право на смјештај у властиту породицу остварују лица код којих је:

-неспособност за самосталан живот наступила прије 18-те године

-утврђена потпуна зависност од помоћи и његе другог лица

-утврђена висина тјелесног оштећења од 100%

Овим правом пружена је подршка породицама која у свом домаћинству имају лица која испуњавају услове за смјештај у установу социјалне заштите, а то право не користе.

Број корисника права на накнаду за смјештај у властиту породицу закључно са 31.12.2022. године је 186 лица/корисника, а новчана накнада, на име овог права, максимално износи 181,25 КМ.

*Графикон 9. Број корисника права на дан 31. децембар по наведеним годинама*

### Обезбјеђење огрева

У 2022. години 334 корисника права на новчану помоћ, остварило је право на помоћ за набавку огрева у износу од по 175,00 КМ.

*Графикон 10. Број корисника права по наведеним годинама*

### Субвенција комуналних трошкова

У протеклој години субвенционисана је потрошња воде за 85 корисника новчане помоћи по 3 м3 по члану породичног домаћинства и одвоз смећа за 101 корисника, у висини од по 6,05 КМ мјесечно, и 37 корисника по 11,00 КМ.

### Заштита ученичког стандарда

За 330 дјеце из социјално угрожених породица у 2022. години обезбијеђени су уџбеници и прибор за школу, док су за 42 дјеце корисника новчане помоћи и дјеце под старатељством, плаћени трошкови превоза од куће до школе. У складу са Одлуком о проширеним правима вишечлане породице су у 2022. години оствариле право на помоћ за школски прибор и уџбенике, због чега је дошло до значајног повећања у односу на прошлу годину.

*Графикон 11. Број корисника права по наведеним годинама*

### Помоћ у натури

У сарадњи са Евангелистичком црквом из Грозберна и у 2022. години је обезбјеђено 100 пакета одјеће и хигијенских пакета који су подјељени корисницима новчане помоћи и социјално угроженим лицима.

Центар за социјални рад Бијељина и Градска организација Црвеног крста Бијељина, почетком децембра мјесеца 2022. године започели су акцију прикупљања донаторских средстава за набавку прехрамбених и хигијенских пакета поводом Новогодишњих и Божићних празника. Подјељено је 200 пакета корисницима новчане помоћи, углавном становницима сеоских подручја и социјално угроженим породицама. Укупна вриједност свих пакета је 10. 000,00 КМ.

Истакути донатори су: “Спорт Вижн“, „Спектар дринк“, „ДОО Интер Гај“, Млин „Павловић“, Млин „Стојановић“. Центар за социјални рад је и новчаним средствима учествовао у акцији.

Непосредно пред Божићне празнике 2023. године, а у оквиру исте акције, у простору „Семберског салаша“ подијељено је 30 печеница социјално угроженим породицама. Донатор је била фирма „Интер Гај“.

**-** У фебруару и августу 2022. године**,** Центар је запримио донацију од стране Владе Републике Српске у облику прехрамбених пакета за кориснике новчане помоћи**.** Средства су обезбјеђена изКомпензационог фонда Републике Српске. Укупно је подијељено 688 прехрамбених пакета корисницима на кућне адресе.

- Удружење грађана „Глас младих Европске Бијељине“ је организовало хуманитарну приредбу „Разиграна јесен“ након које су купљена 63 прехрамбено-хигијенска пакета која су донирана Центру и подијељена социјално угроженом становништву са малом дјецом.

- Центар је добио донацију од неформалних група грађана у облику новогодишњих пакетића за дјецу који су социјално угрожени, што изузетно цијенимо и подржавамо, те његујемо солидарност између суграђана.

### Право на коришћење Јавне кухиње

Јавну кухињу у протеклој години у просјеку је користило 250-270, углавном старијих лица, без породичног старања. Одабир корисника врши Центар за социјални рад, дистрибуцију Црвени крст, а средства за храну и спремање хране Градска управа Града Бијељина.

Храна се дијели на седам пунктова, четири у граду, пункт у Амајлијама и два у Јањи, те путем мобилног тима гдје се за 30 непокретна лице храна доставља на адресу становања.

## ОСТАЛИ ОБЛИЦИ ЗАШТИТЕ, МЈЕРЕ И УСЛУГЕ

Старатељством, као обликом друштвене заштите одраслих и малољетних лица, у току 2022. године обухваћено је укупно 296 лица.

Под сталним старатељством налази се 158 лица од чега је 37 дјеце чији родитељи су из различитих разлога спријечени да врше родитељску дужност или су кроз дуже вријеме занемарили чување и васпитање дјеце. У току године за 9 дјеце, због пунољетства дјетета, признања очинства, пунољетства мајка и сл, донијета су рјешења о престанку старатељства.

У току године 121 одрасла лица су била под старатељством, а из разлога одузимања пословне способности. У 6 случајева, код одраслих лица, старатељство је престало због смрти штићеника. У току је редовно подношење старатељских годишњих извјештаја о раду и стању штићеника за 2022 годину.

Орган старатељства је дао 111 мишљења у поступцима промјене личног имена, регулисања личних докумената, уписа у матичну књигу рођених, отуђења имовине и сл.

Привременим и посебним старатељством у току 2022. години обухваћено је 131 лице и то у поступцима одузимања пословне способности, оставинским поступцима, за регулисање личних докумената, регулисање пензије, права из закона о социјалној заштити и сл. У 7 случајева су малољетна лица у различитим поступцима била под привременим старатељством.

У току године Центар је покренуо је 3 поступка пред Основним судом у Бијељини, а ради одузимања пословне способности за лица која су смјештена у установама социјалне заштите.

### Породично-брачни односи

Центар непосредно рјешава и питања из области породичне заштите, а надлежности и задаци из ове области произилазе из Породичног закона, Закона о општем управном поступку, Закона о заштити од насиља у породици као и других прописа који регулишу ову област. Центар је у току 2022. године радио на пословима покушаја мирења, повјерe малољетне дјеце из ванбрачних заједница, регулисања начина одржавања личних односа између родитеља и дјеце, учествовао у поступцима развода брака и регулисања издржавања за малољетну дјецу, као и у другим поступцима у вези сређивања и унапређења породичних односа.

По важећем Породичном закону Републике Српске, сви супружници који имају малољетну дјецу, прије подношења тужбе за развод брака, обавезни су да се обрате центру за социјални рад захтјевом за спровођење поступка за покушај мирења. У току 2022. године поднесена су 113 захтјева за покушај мирења.

Покушај мирења: 113

* Постигнуто мирење 2
* Постигнут споразум 77
* Без споразума 8
* Обустављен поступак 14
* Без обавезе спровођења мирење члан 63. Породичног закона РС 12

Из претходног приказа видљиво је да се највећи број поступака заврши споразумом супружника, што значи да су се бивши супружници уз посредство Органа старатељства договорили око повјере малољетне дјеце, издржавања и начина одржавања личних односа дјеце и родитеља с којим не живе.

Уколико постоји добровољност и одговарајући капацитети, супружници се у поступку за покушај мирења упућују на дужи савјетодавни рад. За промјене у односима потребно је вријеме, адекватна мотивација и спремност супружника да се на конструктиван начин баве различитим аспектима свог односа.

Брачни супружници који у поступку покушаја мирења не постигну споразум, након подношења тужбе за развод брака, поново бивају опсервирани од стране стручних радника али овај пут са циљем процјене родитељске подобности и давања приједлога суду о повјери и издржавању малољетне дјеце.

У току године сачињено је 69 извјештаја за суд у поступцима развода брака и издржавања малољетне дјеце. У тим извјештајима стручни радици Центра тимски врше процјену најбољег интереса дјеце и у складу са тим дају предлоге у вези повјере дјеце и будуће организације начина живљења. Напомињемо да Центар сачињава и извјештаје за судове из других градова и држава уколико се код њих води поступак, а једна од странака је са територије града Бијељина.

У току 2022. године Центар је спровео 47 поступка повјере малољетне дјеце рођене у ванбрачним заједницама (прошле године било 32 поступка), а спроведенo је и 68 поступака ( прошле године било 65 поступака) који се тичу регулисања начина одржавања личних односа дјеце и родитеља са којима не живе. Центар по оба питања спроводи првостепени управни поступак, доноси рјешење, а другостепени орган је Министарство здравља и социјалне заштите.

Неспоразуми између родитеља по било ком питању важном за дијете, у складу са чланом 86.став 4. Породичног закона, могу бити предмет поступања Центра за социјални рад и у току 2022.године спроведено је 44 таква поступка (прошле године 32 поступка).

У оквиру горе поменутих поступака, 2022. године, донијете су одлуке о важним питањима за преко 500 дјеце.

### Насиље у породици

У току 2022. године запримљено је 152 обавјештења о насиљу у породици, и то од: полиције 128 обавјештења, од самих жртава насиља у 13 случајeва, тужилаштво и судови 4, школе 1, центри за социјални рад из других градова 1 и од других лица 5 (анонимне пријаве, НВО). Истовремено је Центар за социјални рад полицији доставио16 пријавa насиља у породици.

Иако је насиље појава која се региструје на свим релацијама у оквиру породичне заједнице, најчешће жртве насиља су жене у партнерском односу.

Према врсти насиља најчешће је присутно психичко насиље у 53 случајева, физичко насиље у 94 случајева, сексуално насиље у 5 случаја и 0 економског насиља.

Што се тиче малољетника као жртава насиља, регистрованих је 104, од чега је 49 дјечак и 55 дјевојчица (дјеца су жртве насиља када су директно изложена насиљу као и када присуствују самој радњи насиља). У највећем броју, ради се о дјеци основношколског узраста.

У току 2022. године 3 особе су збринуте у сигурну кућу, мајка и двоје дјеце.

Центар за социјални рад води евиденцију о предузетим радњама према Закону о заштити од насиља у породици и податке о броју покренутих и завршених поступака и других предузетих мјера. Једном годишње доставља се извјештај Министарству здравља и социјалне заштите и два пута у току године Министарству породице, омладине и спорта. Информација о Заштити од насиља у породици се доставља једном годишње Скупшини Града.

У току децембра мјесеца 2022.године на иницијативу Центра за социјални рад у Бијељини је одржана дводневна радионица под називом „Процесуирање насиља у породици са фокусом на жртве“ под покровитељством ОСЦЕ-а а учешће су узели субјекти заштите у надлежности судова Зворник и Бијељина.

### Разврставање дјеце и омладине са сметњама у развоју

Процјена способности или неспособности за самосталан живот врши се искључиво у циљу одлучивања о праву на подршку у изједначавању могућности дјеце и омладине са сметњама у развоју.

Првостепена стручна комисија за процјену потреба и усмјеравање дјеце и омладине са сметњама у развоју у току 2022. године извршила је 167 процена деце и омладине са сметњама у развоју. Од тог броја:

- лица са психичким поремећајима и обољењима 12

* лица са тјелесним оштећењем и хроничним обољењем 70
* лица са оштећењем вида 10
* лица са оштећењем слуха 5
* лица са оштећењем у говорно-гласовној комуникацији 11
* лица са интелектуалним оштећењем 32
* лица са вишеструким сметњама 27

У раду Стручне комисије ангажован је и један радник Центра који је координатор комисије. Захтјеви за процјену потреба дјеце и омладине са сметњама у развоју су у константном повећању.

### Малољетници у сукобу са законом

У 2022. години Центар за социјални рад Бијељина регистровао је преко 200 дјеце и малољетника са различитим облицима девијантног/антисоцијалног и асоцијалног понашања. Од тог броја, 39 малољетника је у сукобу са законом; 6 малољетника починило је кривична дјела (кривично дјело крађе и тешке крађе, тјелесна повреда, покушај полне уцјене ) ; 36 малољетника извршило је прекршаје (20 прекршаја из Закона о јавном реду и миру и 16 прекршаја из Закона о безбједности саобраћаја).

Изречено је укупно 27 васпитне мјера и то: 20 судских укора, 1 упућивање у васпитно поправни дом, 1 појачан надзор родитеља, 4 васпитне мјера појачаног надзора органа старатељства,1 мјера обавезног лијечења и чувања у здравственој установи те 12 других судских одлука- наредби о непокретању поступка, начело опортунитета, одбацујућих рјешења.

Континуирано се радило на провођењу изречених васпитних мјера (праћено је 12 изречених надзора органа старатељства из 2021. и 3 појачана надзора родитеља из 2021. године) те провођено 4 надзора органа старатељста и 1 појачан надзор родитеља из 2022.

Радом на терену, те опсервацијом и процјеном личности , породичних и социјалних прилика долазимо до података да се ради о о деци и младима који су конзументи психоактивних супстанци, који не похађају школу, агресивно се понашају, склони су тучама, врше кривична дјела, имају психичких проблема. Рад са њима захтјева мултидисциплинарни приступ и неријетко лијечење, које је само по себи изазов јер не постоје здравствене установе тог типа на подручју Републике Српске.

Карактеристично је да нема кривичних дјела везаних за промет и производњу или злоупотребу опојних дрога код малољетника иако подаци са терена указују на другачије стање. Кориштење психоактивних супстанци је феномен са којим се ово друштво суочава у озбиљном броју случајева и он утиче на појаву других облика девијантног понашања у 2022. години.

Из године у годину број извршилаца кривичних дјела опада. Из тих разлога смањена је и потреба за упућивањем малолетника у васпитно поправни дом који је једина референтна установа за ресоцијализацију девијантног понашња. Међутим, проблеми малољетника су све сложенији и захтевају институционалну бригу, посебно у случајевима када мјере појачаних надзора немају ефекат. Младима се у оквиру изречених мјера и постојећих установа не нуде програми у којим би могли активно учествовати (недостатак стручног кадра се наводи као разлог, недостатак савјетовалишта, клубова за младе, различитих програма у заједници). Сарадња са породицом и мотивисаност самог малолетника је такође на ниском нивоу.

Упоређујући податке неколико година уназад, примјећује се нижи број малољетних извршилаца кривичних дјела, посебно тежих кривичних дјела. Далеко већи број је дјеце и младих који испољавају различиту феноменологију асоцијалних образаца понашања и девијантног понашања ( која нису кривична дјела).

Феноменологија извршења кривичних дјела сада је значајно условљена модерним технологијама, друштвеним мрежама и утицајем медија, као и транзицојом кроз коју пролази читаво друштво и савремена породица.

У току 2022. године настављене су активности сарадње са школама на подручју Града Бијељина у оквиру пројекта ,,Брига о дјеци - заједничка одговорност и обавеза,,. Треба напоменути да пројекат ,,Брига о дјеци - заједничка одговорност и обавеза,, реализује Републички педагошки завод уз подршку Министарства здравља и социјалне заштите, Министарства просвјете и културе, Министарства унутрашњих послова и Министарства управе и локалне самоуправе а да су радници Центра за социјални рад стални чланови тима и заједно са другим члановима у оквиру школе раде на рјешавању различитих проблема дјеце и омладине.

Радна група за заштиту и безбједност дјеце на подручју Града Бијељина наставила је активности на рјешавању случајева високог и средњег ризика код деце која су потенцијалне жртве трговине. Иницирано је више активности у циљу отварања Прихватилишта на подручју града Бијељина.

Малољетничка делинквенција и проблеми у понашњу дјеце појављују се на све нижем узрасту дјетета и детерминисани су различитим биолошким и друштвеним факторима. Посебно је важан утицај породице и социјане средине па се оснивање Савјетовалишта за породицу намеће се као једна од могућих услуга у заједници коју у наредном периоду треба промовисати и развијати.

### Дневни центар за дјецу у ризику

Током 2022. године Дневни центар за дјецу у ризику су посјетила 42 корисника и укупно су остварили 3185 посјета. Од укупно 42 корисника, Дневни центар за дјецу у ризику посјећивало је 21 корисника мушког пола и 21 корисника женског пола. Од укупног броја корисника који су посјећивали Дневни центар за дјецу у ризику током ове године, 29 корисника је основношколског узраста, а 13 корисника средњошколске доби (7 дјевојчице, 6 дјечака).

Поред рада са дјецом обављени су информативни/савјетодавни разговори са родитељима односно старатељима свакодневно.

Дневни центар на годишњем нивоу пружи преко 3000 различитих социјалних услуга дјеци у ризику. Број посјета корисника услуга у току 2022. године је 3185. У односу на претходне године број корисника и посјета је повећан.

Број корисника је повећан за 24 % у односу на 2021. годину, 8 нових захтјева у 2022. године.

Подршка у учењу је организована у 983 индивидуално прилагођена часа у трајању најмање пола сата током једне посјете. Обрађени, утврђени, вјежбани и понављани су наставни садржаји свих предмета основне школе (од првог до деветог разреда) те поједини предмети средњих школа. Часове подршке у учењу су добили корисници који су због истог упућени у Дневни центар, чији родитељи су затражили ову врсту помоћи или корисници који самоиницијативно учествују у оваквом облику додатне/допунске наставе.

Часови подршке у учењу су били извођени из предмета математика, енглески језик, њемачки језик, физика, историја, географија, хемија, физика. Извођени су часови са корисницима основношколског узраста као и корисницима средњошколског узраста.

Групни рад у Дневном центру за дјецу у ризику је организован у облику радионица различитог типа. Током ове године организоване су 1392 радионице:

* креативних 303,
* радноокупационих 531,
* групне/едукативне 92,
* спортских активности 421,
* музичких радионица 45.

Поред часова подршке у учењу и групних радионица, корисницима услуга Дневног центра за дјецу у ризику, су пружане услуге психосоцијалне подршке свакодевно, те организоване разне акције на отвореном.

Све радионице су имале за циљ да корисницима пруже могућности да се изражавају у облицима који њима одговарају (вербално, кроз умјетност, писмено и сл.), да се упознају са Дневним центром, са особљем и осталим корисницима услуга Дневног центра, да сазнају, науче, стекну радне навике, усвоје обрасце друштвено-прихватљивог понашања, забаве се, такмиче се и др.

Низом активности у току 2022. године, дјеца корисници услуга ДЦ, учествовали су у социјалној интеграцији у локалној заједници. Издвојили би учешће у обиљежавању „Април мјесец чистоће“, „Дјечије недеље“, Манифестација урбане мобилности „Могу и ја“, посјета Зоолошком врту у Тузли, Школа пливања у Бањи Дворови.

### Дневни центар за дјецу са сметњама у развоју

Дневни центар за дјецу са сметњама у развоју почео је корисницима пружати услуге почетком фебруара 2021. године. Према Правилнику о Дневном центру за дјецу са сметњама у развоју право на дневно збрињавање имају дјеца и омладина са сметњама у психофизичком развоју узраста од 6 до 21 годину који имају пребивалиште на територији Града Бијељина. . Максимални капацитет Дневног центра јесте 30 корисника. У току 2022. године услуге дневног збрињавања користило је 25 корисника и то 6 дјевојчица и 19 дјечака. Тренутно услуге Дневног центра користи 22 корисника, јер је током године због остваривања права родитељ његоватељ из Закона о дјечијој заштити, а које се према закону не може остварити уколико дијете користи услуге Дневног центра, нажалост напустило троје дјеце .

У току 2022. године, након процјене опште функционалности и израде индивидуалног плана услуга, према потребама и могућностима корисницима пружају се:

1. индивидуални логопедски третман- дужина трајања логопедских третмана и број третмана одређује се на основу појединачних случајева, са посебним освртом на узраст и говорно-језички статус, те укљученост у васпитно-образовни систем;
2. групни логопедски третман- пружа се у зависности од хомогености говорно-језичке патологије, те креирају радионице за богаћење рјечника и учења лијепом изражавању;
3. психолошки савјетодавни разговори- обавља се у складу са индивидуалним потребама корисника, са родитељима корисника у присуству корисника, те без присуства корисника по потреби;
4. психолошке радионице- обављају се у мањим групама корисника са сличнијим саставом групе према функционалности и интересовањима.
5. Психолошке радионице са родитељима корисника Дневног центра (на предложене теме стручних радника или самих родитеља, према њиховом интересовању).
6. Индивидуални дефектолошки третман пружа се у складу са когнитивним способностима и усвојеним вјештинама корисника. Дужина трајања зависи од способности дјетета да истраје у одређеној активности те комплексности задатка.
7. Групни дефектолошки третман пружа се у зависности од хомогености интелектуалних и сазнајних функција корисника и могућности стицања нових вјештина и одржавања већ стечених знања.

И у току 2022. године је настављена сарадња Дневног центра са сметњама у развоју и Удружења „Нада“, те су поново реализоване радионице и рад у сензорној соби који су водили дефектолози а од великог је значаја за дјецу кориснике услуга ДЦ.

У току 2022. године дјеца из ДЦ су посјетила Град Требиње и боравили заједно са стручним особљем и родитељима у „Граду Сунца“, што је лијепо искуство и корисно како за дјецу, тако и родитеље.

### Остале активности

Дио активности Центра био је посвећен пружањем различитих услуга из домена социјалног рада:

* у преко 300 случаја пружане су услуге душевним болесницима,
* у 80 случаја рађено је са алкохоличарима,
* у 780 случајева рађено је на рјешавању нарушених породичних односа,
* у преко 600 случајева рађене су анамнезе, извјештаји и приједлози за потребе Казнено-поправних завода (при отпусту затвореника, одобравању допуста, посјетама и сл).

У току протекле године, Центар је пружио и низ других услуга из области социјалног рада (савјетодавне, правне, психолошке и др.). Евидентирано је око 9000 случајева обраћања грађана, који су се из одређених разлога нашли у стању социјалне потребе и којима је пружен неки од облика, мјера или услуга социјалне заштите, а нису приказани у наведеним категоријама, јер се не могу сврстати у посебну категорију.

Стручни радници Центра за социјални рад Бијељина су и у току 2022. године присуствовали едукацијама и вебинарима путем електронских платформи, у циљу унапређења услуга из области социјалне заштите, као и постизању боље сарадње са сродним установама и невладиним организацијама.

У циљу унапређења стручног рада, 4 радника су похађала едукацију из Системске породичне терапије. Један радник на едукацији за рад у сензорној соби која постоји у Дневном центру за дјецу са сметњама у развоју.

Бројна истраживања код нас и у свијету показују да Стручни радници запослени у Центрима за социјални рад спадају у најризичније групе за сагоријевање на послу. С тим у вези Министарство здравља и социјалне заштите у сарадњи са Факултетом политичких наука из Бањалуке-Одсјек за социјални рад, а уз подршку донатора, обезбиједило је наставак двогодишње едукације за раднике Центара за социјални рад из Републике Српске који се школују за будуће супервизоре у психосоцијалном раду. Из Бијељине 4 радника похађају едукацију.

Поред наведеног Центар је радио на изради докумената, анализа, извјештаја, мишљења како за потребе Центра тако и за потребе других институција и установа.

## З А К Љ У Ч Ц И:

* Константно радити на развијању нових услуга и модела подршке становништву
* Наставити континуирано стручно усавршавање стручних радника
* Оснивање савјетовалишта за породицу
* Наставити сарадњу са привредним и другим субјектима у циљу помоћи и подршке социјално угроженом становништву.

# ИЗВЈЕШТАЈ О ФИНАНСИЈСКОМ ПОСЛОВАЊУ ЗА 2022.ГОДИНИ

Укупан буџет ЈУ Центра за социјални рад у 2022. години износио je 9.048.000,00 КМ (9.687.150,00 КМ са ребалансом буџета ) што чини 15,01 % ( са ребалансом буџета 13,83 %) од укупног буџета Града Бијељина.

Укупан планирани буџет на ПЈТ 0005300 - ЈУ Центар за социјални рад за 2022.годину износио је 2.154,150,00 КМ, а на овој потрошачкој јединици трезора евидентирају се расходи за лична примања запослених, материјални и капитални трошкови који су неопходни за функционисање Центра.

Планирани буџет на ПЈТ 0005301 - Социјална заштита у 2022. години износио је 7.533.000,00 КМ, а на овој потрошачкој јединици трезора евидентирају се расходи по основу исплата основних и проширених права из Закона о социјалној заштити према корисницима ових услуга у Центру за социјални рад Бијељина.

## Остварени приходи и примици

У 2022.години Центар је остварио приходе у укупном износу од 3.459.335,30 КМ. Властити приходи износилили су 62.811,96 КМ и односе се на властите приходе Центра који обухваћају приходе од учешћа сродника у трошковима смјештаја корисника у износу од 46.519,20 КМ,приходе за накнаду плате за породиљско одсуство које се рефундира од фонда обавезног социјалног осигурања у износу од 8.274,00 КМ , приходи за накнаду плате за вријеме болобања који се рефундирају од фонда обавезног социјалног осигурања у износу од 6.018,36 КМ и приходе од трансфера од ентитета у износу од 2.000,00 КМ.

Остварени приходи на ПЈТ Социјална заштита износе 3.396.543,34 КМ и односе се на приходе од трансфера Министарства здравља и социјалне заштите Републике Српске за финансирање права на подршку у изједначавању могућности дјеце и омладине са сметњама у развоју у износу од 34.555,68 КМ, финансирање накнаде за личну ивналиднину у износу од 1.108.613,88 КМ и трансфери Министарства за суфинансирање права на новчану помоћ, додатка за помоћ и његу другог лица и здравствено осигурање у износу од 2.253.378,78 КМ.

## Остварени расходи и издаци

Укупни расходи и издаци у 2022. години износили су 9.402.354,75 КМ и већи су за 13,20 % у односу на 2021. годину. Расходи за лична примања запослених, расходи по основу коришћења роба и услуга, расходи обрачунског карактера, издаци за набавку постројења и опреме и издаци из трансакција са другим јединицама власти износе 2.113.787,19 КМ , док су рахсоди на име дознака корисницима социјалне заштите износили 7.288.567,56 КМ .

**Преглед остварених прихода и расхода по потрошачким јединицама трезора у**

**2022.години приказан је у табели 1.**

|  |  |  |  |  |
| --- | --- | --- | --- | --- |
|  | ПЈТ-00050300 Центар за социјални рад |  | ПЈТ-00050301 Социјална заштита | УКУПНО |
| Укупно расходи пословања | 2.113.787,19 |  | 7.288.567,56 | 9.402.354,75 |
| Укупно приходи пословања | 62.811,96 |  | 3.396.543,34 | 3.459.355,30 |
| Приходи од Града Бијељина | 2.050.975,23 |  | 3.892.024,22 | 5.942.999,45 |

*Табела.1.*

Графикон .1. Приходи и расходи 2020, 2021 и 2022.

Графикон .2. Приходи и расходи 2020, 2021 и 2022..

Слиједи детаљни преглед остварених расхода у 2022.години у односу на 2021. и 2020.годину по потрошачким јединицама трезора Града Бијељина.

# А) ПЈТ 0005300 ЦЕНТАР ЗА СОЦИЈАЛНИ РАД



# Б) ПЈТ 0005301 СОЦИЈАЛНА ЗАШТИТА



Графикон .5. Расходи на ПЈТ 0005301

Графикон .6. Расходи на ПЈТ 0005301

**Образложење буџетских позиција:**

# А. ПЈТ 0005300 ЦЕНТАР ЗА СОЦИЈАЛНИ РАД

Преглед прихода, примитака, расхода и издатака

## ПРИХОДИ И ПРИМИЦИ

Укупно остварени приходи и примици у 2022. години износили су 62.811,96 КМ и евидентирани су на фонду 01 и фонду 03, а односе се на: непорески приходи ( 46.519,20), примици за накнаде за вријеме породиљског одсуства (8.274,00), примици за накнаде плате за вријеме боловања (6.018,36) и трансфери између или унутар јединица власти (2.000,00).

У непореске приходе спадају приходи од пружања јавних услуга настали су на основу накнада које уплаћују сродници корисника услуга и корисници који учествују у финансирању трошкова по основу пензије, у складу са уговором и издатим рјешењем.

Примици из трансакција са другим јдиницама власти односе се на остале примитке за накнаде плата за породиљско одсуство који се рефундирају од фонда обавезног социјалног осигурања и примици за накнаде плате за вријеме боловања који се рефундирају од фонда обавезног социјалног осигурања.

## РАСХОДИ И ИЗДАЦИ (1+2+3)

### ТЕКУЋИ РАСХОДИ (1.1 +1.2)

Укупни текући расходи у 2022.години износили су **1.910.440,14КМ**.У текуће расходе спадају расходи за лична примања запослених и расходи по основу коришћења роба и услуга**.**

### РАСХОДИ ЗА ЛИЧНА ПРИМАЊА

Расходи за лична примања у 2022.години износили су **1.681.284,20** КМ.

У расходе за лична примања спадају : расходи за бруто плате запослених (**1.341.042,52 КМ)**, расходи за бруто накнаде трошкова и осталих личних примања запослених по основу рада  **(292.687,21КМ)**, расходи за накнаду плата за вријеме боловања, родитељског одсуства и осталих накнада плата (**17.878,33 КМ)** и расходе за остале накнаде (**29.676,14 КМ)**.

**Расходи за бруто плате** односе се на расходе за основну плату (830.873,67) ,увећање по основу радног стажа (43.080,35), порез на плате (52.801,95) и збирне доприносе (414.286,55).

**У расходе за бруто накнаде запослених улазе** : расходи за накнаде за превоз на посао и са посла ( 25.406,62), расходи за топли оброк запослених (90.535,13 ), расходи за регрес запослених ( 58.500,00), расходи по основу дневнице за службена путовања у земљи и иностранству ( 6.186,00), расходи за доприносе на терет послодавца за накнаде запослених (81.555,70), расходи за порезе за накнаде плата запослених на терет послодавца ( 20.888,83).

**У расходе за бруто накнаде запослених за вријеме боловања, родитељског одсуства и осталих накнада улазе :** расходе за накнаде плате за вријеме за вријеме боловања до 30 дана и родитељског одсуства које се не рефундира ( 8.908,68), расходи за збирне доприносе и порези за накнаде плата за вријеме боловања и родитељског одсуства које се не рефундира од фонда обавезног социјалног осигурања (20.969,65).

**Расходи за једнократне помоћи** односе се на расходе за новчане помоћи приликом рођења дјетета ( 1.004,00), расходе за отпремнине и јднократне помоћи ( 2.293,77), остале накнаде (17.490,00) и расходе за порезе и доприносе за једнократне и друге помоћи (8.888,37).

Цијена рада у 2022. години износила је 135,00 КМ. Висина накнаде за регрес износила је 100,00 КМ, а накнада за топли оброк је исплаћивана у висини од 0,75 % просјечне бруто плате након опорезивања исплаћене раднику у РС за предходну годину за сваки радни дан запосленог.

### РАСХОДИ НА ОСНОВУ КОРИШЋЕЊА РОБА И УСЛУГА , ИЗДАЦИ ЗА СТАЛНУ ИМОВИНУ И ОСТАЛИ ИЗДАЦИ

**Расходи по основу коришћења роба и услуга у 2022. години износили су 198.987,92 КМ**

У ове расходе улазе расходи по основу утрошка енергије, комуналних, комуникационих и транспортних услуга (42.033,35), расходи режијског материјала ( 25.650,16), расходи текућег одржавања ( 20.253,61), расходи по основу путовања и смјештаја ( 19.589,72), расходи стручних услуга (17.656,17) и остали неквалификовани расходи ( 73.805,13).

**Расходи по основу утрошка енергије, комуналних, комуникационих и транспортних услуга** односе се на расходе за услуге коришћења фиксног телефона ( 9.529,44), услуге коришћења мобилног телефона ( 2.221,50), интернета (1.517,45), електричне енергије (16.340,43), воде (2.217,94), отпреме поште (5.242,54), паушалног одвоза смећа (1.513,68) , дератзација (3.451,50) и осталих комуналналних услуга.

**Расходи за режијски материјал** односе се на расходе за канцеларијски материјал у износу од 17.290,27 КМ ( компјутерски материјал, тонери,обрасци и папир, регистратори, фасцикле, омоти, дидактички материјал), расходи за стручну литературу, часописе и дневну штампу (1.938,32), расходи за одржавање чистоће (2.202,64) и остали режијски материјал ( 4.218,93).

**Расходи за текуће одржавање** односие се на расходе за одржавање превозних средстава (6.835,22), расходе за поправке канцеларијске, комуникационе и остале опреме ( 9.336,59), расходе за материјал за текуће одржавање ( 3.766,80) и расходе за остало одржавање ( 315,00).

**Расходи по основу путовања и смјештаја** односе се на расходе по основу путовања и смјештају у земљи (2.640,30), расходи на основу смјештаја и путовања у иностранство (139,00) и расходе по основу утрошка горива (16.810,42) и сл.

**Расходи за стручне услуге** односе се на расходе за осигурање возила и сл. (1.483,64), осигурање запослених (1.353,00), расходе за услуге вјештачења (1.010,00), расходе за објављивање огласа и информисање, рекламе и пропаганде (7.019,78 ), расходи штампања, копирања и графичке обраде(1.499,94) правне и административне услуге ( 774,81) и остале стручне услуге (4.515,00) .

**Остали неквалификовани расходи** се односе на расходе по снову котизација за семинаре (7.969,99), расходе за бруто накнаде члановима управног одбора (20.002,62) , расходи бруто накнада по уговору о дјелу (17.915,62), расходи за бруто накнаде волонтерима ( 8.263,75) расходи репрезентације, пријема, манифестација и сл. (14.380,94), расходи по основу доприноса за професионалну рехабилитацију инвалида (2.718,99) и друге расходе ( 2.252,76).

### РАСХОДИ ОБРАЧУНСКОГ КАРАКТЕРА

Расходи обрачунског карактера су исказани у износу од 30.168,02 КМ, а односе се на расходе по основу амортизације.

### ИЗДАЦИ

Укупни издаци износе 203.347,05 КМ и идносе се на издатке нефинансијску имовину и издатке за финансијску имовину и отплату дугова.

Издаци за нефинансијску имовину износе 194.994,69 и односе се на издатке за инвестиционо одржавање, реконструкцију и адаптацију (179.3245,14), издатке за набавку рачунарске и рачунарске мрежне опреме (13.994,00) и издаци на набавку остале опреме (1.655,55)

Издаци за финансијску имовину износе 8.352,36 КМ и односе се за накнаде плата за породиљско одсуство (7.155,49)и боловање које се рефундирају од фонда обавезног социјалног осигурања (1.196,87).

## ИМОВИНА, ОБАВЕЗЕ И ИЗВОРИ

Имовину Центра чини нефинансијска, финансијска имовина и разграничења.

Набавна вриједност нефинансијске имовине износи 486.039,33 КМ и њу чини имовина у сталним средствима. Структуру нефинансијске имовине у сталним средствима чине произведена стална имовина ( 206.987,14) и опрема и постројења ( 279.052,19).

Амортизација се обрачунава примјеном линеарне методе по стопама прописаним Правилником о примјени годишњих амортизационих стопа за буџетске кориснике. Укупна амортизација за 2022.годину износи 28.799,40 КМ.

Финансијску имовину ЈУ Центра за социјални рад чине краткорочна финансијска имовина (готовина у благајни у износу од 1.150,60 КМ) и краткорочна разграничења (накнаде плате за вријеме породиљског одсуства и боловања са порезима и доприносима у износу од 961,59 КМ).

## ОБАВЕЗЕ И РАЗГРАНИЧЕЊА

Oбавезе Центра чине краткорочне обавезе за бруто плате (127.124,08) и бруто накнаде запослених (53.254,09), краткорочне обавезе према добављачима у износу од 31.511,21КМ, обавезе према физичким лицима у земљи (10.169,76) и обавезе за порезе и доприносе на терет послодавца (4.881,40).

Разграничења чине краткорочно разграничени приходи у износу од (-2.408,78 КМ).

Укупне обавезе и разграничења износе 224.531,76 КМ.

## ВЛАСТИТИ ИЗВОРИ

Властити извори ЈУ Центра за социјални рад Бијељина чине трајни извори средстава (земљиште које је ЈУ Центар за социјални рад насљедио) у вриједности од 20.536,50 КМ.

# ПЈТ 0005301 СОЦИЈАЛНА ЗАШТИТА

Дознаке на име социјалне заштите које се исплаћују из буџета Републике, општина и градова у 2022. години исказане су у износу од 6.709.221,80 КМ . Односе се на права корисника из области социјалне заштите које су дефинисане Законом о социјалној заштити и Одлуком о проширеним правима и услугама у области социјалне заштите. Чине их: стална новчана помоћ штићеницима установа социјалне заштите, додатак за помоћ и његу другог лица, помоћ за оспособљавање за рад дјеце и омладине која се исплаћује штићеницима установа социјалне заштите, једнократна новчана помоћ која се исплаћује штићеницима установа социјалне заштите, остале текуће дознаке штићеницима установа социјалне помоћи и остале текуће дознаке које се исплачују из буџета Републике, општина и градова.

## Новчана помоћ

Право на сталну новчану помоћ штићеницима установа социјалне заштите према члановима 21. до 31. Закона о социјалној заштити, може остварити појединац или породица у цјелини, неспособни за рад, који немају властитих прихода или чији су укупни приходи за издржавање испод нивоа новчане помоћи утврђене Законом, који немају вишак стамбеног простора, који немају имовину итд. Основица за утврђивање висине новчане помоћи у текућој години је просјечна нето плата у Републици Српској остварена у претходној години ( 1.004,00 КМ), а висина новчане помоћи се утврђује у процентима од 15% до 30 % од основице до 30.04.2022.године, зависно од броја чланова, а од 01.05.2022.године у процентима од 17% до 33%.

У 2022. години утрошено је 706.947,77 КМ намјењених за исплату права на новчану помоћ што је више за 3,54 % у односу на 2021.годину. Износ новчане помоћи се кретао од 150,60 КМ за једночлано домаћинство до 301,20 КМ за домаћинство са 5 и више чланова ( до 30.04.2022.), а од 01.05.2022.године износ новчане помоћи за једночлано домаћинство износио је 170,68, а за домаћинство за 5 и више чланова 331,32 КМ.

Министарство здравља и социјалне заштите учествује са 50 % у финансирању ове врсте социјалних давања. У структури корисника преовлађују једночлана домаћинства.

Графикон .6. Финансијска средства за НП

## Додатак за помоћ и његу другог лица

Право на додтак и његу другог лица према члановима 32. до 35. Закона о социјалној заштити могу остварити лица која су потпуно или дјеломично зависна од помоћи другог лица у задовољавању основних животних и физиолошких потреба, а признаје се на основу налаза и мишљења стручне комисије, без обзира на социјални статус корисника. Висина додатка се обрачунава у проценту од 10 % ( за лица којем је неопходна дјеломична помоћ лица) или 20 % ( за лица које цјелодневно и у потпуности зависи од другог лица) просјечне нето плате остварене у Републици Српској у претходној години (до 30.04.2022.), а од 01.05.2022. висина додатка се обрачунава у процентима од 11% и 22%.

За додатак за помоћ и његу другог лица у 2022. години укупно је утрошено 3.381.980,82 КМ, што је више за 12,05 % у односу на 2021. годину. Износ додатка за помоћ и његу другог лица у 2022. години повећан је за 5,02 % и износио је 100,40 КМ за кориснике 2. категорије, односно 200,80 КМ за кориснике 1. категорије ( до 30.04.2022.године), а од 01.05.2022.године повећан је за 10% и износио је 110,44 КМ за кориснике 2. категорије и 220,88 КМ за кориснике 1.категорије.

Министарство здравља и социјалне заштите учествује са половином потребнихс редстава у финансирању овог права.

Графикон .7. Финансијска средства за ТЊП

## Помоћ за оспособљавање за рад

Право на подршку у изједначавању могућности дјеце и омладине са сметњама у развоју остварује се у виду накнаде за трошкове смјештаја и трошкове градског, односно међуградског превоза у висини износа мјесечне карте.

На име права на подршку у издједначавању могућности дјеце и омладине са сметњама у развоју у 2022. години укупно је утрошено 18.936,40 КМ, што је више за 22,45% % у односу на 2021. годину. Право на подршку је користило 32 лица. Ово право финансира Министарство здравља и социјалне заштите у стопроцентном износу.

На име права на заштиту ученичког стандарда у 2022 години укупно је утрошено 12.002,00 КМ, што је више за 115,77 % у односу на 2021. годину. а накнада је исплаћивана за 42 ученика у виду рефундације трошкова коштања мјесечне карте за превоз.

Графикон .8. Финансијска средства за помоћ за оспособљавање за рад

## Једнократне новчане помоћи

Право на једнократну новчану помоћ обезбјеђује се појединцу, члановима породице или породици у цјелини који се тренутно нађу у стању социјалне потребе због околлности из члана 18.тачка а), подтачка 8) и тачка б) подтачка 8) Закона о социјалној заштити РС.

Једнократне новчане помоћи најчешће су одобраване у сврху лијечења, набавке лијекова и хране, плаћање трошкова утрошене електричне енергије, набавке огрева и других комуналних услуга.

У 2022. години је исплаћено 798 јенократних новчаних помоћи, а за ово право је укупно утрошено 149.930,00 КМ.

Графикон .9. Финансијска средства за ЈНП

## Породични смјештај

Право на збрињавање у хранитељску породицу има лице које, у складу са Законом о социјалној заштити РС, има право на смјештај у установу.

У 2022. години за исплату права на смјештај у хранитељску породицу укупно је утрошено 113.135,83 КМ што је у односу на 2021. годиниу мање за 20,41 %. Износ овог права је дефинисан Правилником о хранитељству који је саставни дио Закона о социјалној заштити.

Графикон .10. Финансијска средства за Породични смјештај

## Накнада за личну инвалиднину

Увођењем овог права, као основног права из области социјалне заштите ( Закон о измјенама и допунама Закона о социјалној заштити-примјена од 01.01.2020. године ) обухваћене су категорије корисника које нису имали то право ( до јануара 2020. године ово право је било дефинисано Одлуком о одобрењу пласмана средстава за унапређење положаја лица са инвалидитетом накнадом за личну инвалиднину) . Право је проширено, те га остварују лица која се дијализирају, глувонијеме особе и сл., што је директно утицало на висину накнаде за личну инвалиднину.

Током 2022.године за ово право корисника укупно је утрошено 1.103.730,28 КМ. Накнада је исплаћивана корисницима у зависности од тјелесног оштећења. За тјелесно оштећење од 100 %, накнада је износила 150,60 КМ и износи 15% од просјечне плате након опорезивања за 2021.годину, за тјелесно оштећење од 90% накнада је износила 130,52 КМ, за тјелесно оштећење од 80 % накнада је износила 110,44 КМ и за тјелесно оштећење од 70 % накнада је износила 90,36 КМ ( до 30.04.2022.године). Од 01.05.2022. године накнада за личну инвалиднину за тјелесно оштећење од 100% износила је 170,68 КМ, за тјелесно оштећење од 90% накнада је износила 140,56 КМ, за тјелесно оштећење од 80 % накнада је износила 120,48 КМ, а за тјелесно оштећење од 70 % накнада је износила 100,40 КМ.

Министарство здравља и социјалне заштите са 100% финансира ово право.

Графикон .11. Финансијска средства за личну инвалиднину

## Помоћ и њега у кући

Право на помоћ и његу у кући обезбјеђује се старијем изнемоглом лицу, тешко обољелом лицу и другом лицу које није у стању да се брине о себи.

Укупно утрошена стредства за накнаду за пружање услуга помоћи у кући у 2022. години износе 11.750,00 КМ што је мање у односу на 2021. годину за 59,16 % .

Право на помоћ и његу у кући у 2022. години је користило 4 лица а накнада за пружање услуга помоћи у кући кретала се у износу од 250,00 КМ и 300,00 КМ.

Графикон .12. Финансијска средства за Помоћ у кући

## Смјештај у установу

Смјештај у установу подразумјева збрињавање у установу социјалне заштите и другу установу која се налази ван система социјалне заштите , а примјерена је и испуњава услове за збрињавање корисника социјалне заштите.

Укупно утрошена средства за трошкове домског смјештаја у 2022. години су износила 564.226,70 КМ. Због повећаног обима оваквог вида заштите наших корисника у 2022. години је утрошено за 29.246,31 КМ мање средстава у односу на 2021. годину, што је мање за 4,93 %.

Графикон .13. Финансијска средства за Смјештај у установу

## Смјештај у властиту породицу

За ово проширено право у 2022. години утрошено је 320.608,83 КМ. Разлог за повећану потрошњу средства намјењених за исплату овог права је повећање издвајања према корисницима чија висина зависи од цијене смјештаја у установе социјалне заштите које прописује Министарство здравља и социјалне зраштите РС.

Износ ових средстава повећан је за 10,86 % у односу на 2021.годину.

Графикон .14. Финансијска средства за Смјештај у властиту породицу

## Здравствено осигурање корисника

Законом о измјенама и допунама Закона о здравственом осигурању РС („Службени гласник РС“ број: 94/19) сва лица преко 65 година и сва лица која су избрисана са евиденције Завода за запошљавање, а који су корисници неког од основних права из Закона о социјалној заштити, здравствено осигурање остварују путем ЈУ Центар за социјални рад Бијељина.

Планирана средства у 2022. години за здравствено осигурање корисника износила су 450.000,00 КМ, а утрошено је 415.697,20 КМ. Здравственим осигурањем обухваћено је 590 лица. Министарство здравља и социјалне заштите учествује са 50 % у финансирању ове ставке, за кориснике који су остварили право на здравствено осигурање по основу оствареног права на новчану помоћ и права на додатак за помоћ и његу другог лица.

Графикон .15. Финансијска средства за Здравствено осигурање

## Стамбено збрињавање

За стамбено збрињавање у 2022. години укупно је утрошено 30.410,70 КМ што је мање е за 22,63 % у односу на 2021.годину.

Графикон .16.Финансијска средства за Стамбено збрињавање

## Помоћ за огрев

Корисници новчане помоћи имају право на огрев. Ово право се остварује под условом да овај вид помоћи не може обезбједити на други начин ( хуманитарна помоћ, преко Општинске организацвије Црвеног крста и сл).

Овим правом су обухваћени сви корисници новчане помоћи . У 2022. години 334 лице је на име огрева добило у просјеку по 175,00 КМ. За ове намјене у 2022. години је утрошено 58.275,00 КМ што је за 32,07 % више у односу на 2021.годину.

Графикон .17. Финансијска средства за Помоћ за огрев и одјећу

## Трошкови рада љекаских комисија

Због повећаног броја захтјева за остваривање појединих права из Закона о социјалној заштити евидентно је и повећање обима рада првостепених љекасрких комисија за утврђивање способности лица у поступку утврђивања функционалног стања корисника и комисије за процјену потреба и усмјеравање дјеце и омладине са сметњама у развоју.

У 2022. години комисије су укупно обрадиле 1.077 захтјева, а на име накнаде за рад у љекарским комисијама укупно је утрошено 39.714,27 КМ.

Графикон .18. Финансијска средства за рад љекарских комисија

## Трошкови штампања и отпреме упутница

За трошкове штампања и отпреме упутница у 2022. години утрошено је 71.493,55 КМ што је за 18,31 % више у односу на 2021. годину. Растом броја корисника расту и трошкови штампања и отпреме поштанских упутница и поред тога што значајан број корисника остварену накнаду прима путем текућих рачуна отворених код комерцијалних банака.

Графикон .19.Финансијска средства за штампање и отпрему упутница

Садржај

[1 УВОД - 2 -](#_Toc132094540)

[2 ОРГАНИЗАЦИЈА РАДА - 2 -](#_Toc132094541)

[3 ОБЛИЦИ, МЈЕРЕ И УСЛУГЕ СОЦИЈАЛНЕ ЗАШТИТЕ - 4 -](#_Toc132094542)

[3.1 ПРАВА ИЗ ЗАКОНА О СОЦИЈАЛНОЈ ЗАШТИТИ - 4 -](#_Toc132094543)

[3.1.1 Корисници новчане помоћи - 5 -](#_Toc132094544)

[3.1.2 Право на личну инвалиднину - 5 -](#_Toc132094545)

[3.1.3 Корисници додатка за помоћ и његу другог лица - 6 -](#_Toc132094546)

[3.1.4 Корисници једнократних новчаних помоћи - 6 -](#_Toc132094547)

[3.1.5 Право на смјештај у установу - 7 -](#_Toc132094548)

[3.1.6 Право на збрињавање у хранитељску породицу - 8 -](#_Toc132094549)

[3.1.7 Право на његу и помоћ у кући - 9 -](#_Toc132094550)

[3.1.8 Право на подршку у изједначавању могућности дјеце и омладине са сметњама у развоју - 9 -](#_Toc132094551)

[3.1.9 Здравствено осигурање - 10 -](#_Toc132094552)

[3.2 ПРАВА ИЗ ОДЛУКЕ О ПРОШИРЕНИМ ПРАВИМА И УСЛУГАМА - 11 -](#_Toc132094553)

[3.2.1 Право на стамбено збрињавање - 11 -](#_Toc132094554)

[3.2.2 Право на накнаду за смјештај у властиту породицу - 11 -](#_Toc132094555)

[3.2.3 Обезбјеђење огрева - 12 -](#_Toc132094556)

[3.2.4 Субвенција комуналних трошкова - 13 -](#_Toc132094557)

[3.2.5 Заштита ученичког стандарда - 13 -](#_Toc132094558)

[3.2.6 Помоћ у натури - 13 -](#_Toc132094559)

[3.2.7 Право на коришћење Јавне кухиње - 14 -](#_Toc132094560)

[3.3 ОСТАЛИ ОБЛИЦИ ЗАШТИТЕ, МЈЕРЕ И УСЛУГЕ - 14 -](#_Toc132094561)

[3.3.1 Породично-брачни односи - 15 -](#_Toc132094562)

[3.3.2 Насиље у породици - 16 -](#_Toc132094563)

[3.3.3 Разврставање дјеце и омладине са сметњама у развоју - 16 -](#_Toc132094564)

[3.3.4 Малољетници у сукобу са законом - 17 -](#_Toc132094565)

[3.3.5 Дневни центар за дјецу у ризику - 18 -](#_Toc132094566)

[3.3.6 Дневни центар за дјецу са сметњама у развоју - 19 -](#_Toc132094567)

[3.3.7 Остале активности - 20 -](#_Toc132094568)

[3.4 З А К Љ У Ч Ц И: - 21 -](#_Toc132094569)

[4 ИЗВЈЕШТАЈ О ФИНАНСИЈСКОМ ПОСЛОВАЊУ ЗА 2022.ГОДИНИ - 21 -](#_Toc132094570)

[4.1 Остварени приходи и примици - 21 -](#_Toc132094571)

[4.2 Остварени расходи и издаци - 22 -](#_Toc132094572)

[5 А) ПЈТ 0005300 ЦЕНТАР ЗА СОЦИЈАЛНИ РАД - 23 -](#_Toc132094573)

[6 Б) ПЈТ 0005301 СОЦИЈАЛНА ЗАШТИТА - 24 -](#_Toc132094574)

[7 А. ПЈТ 0005300 ЦЕНТАР ЗА СОЦИЈАЛНИ РАД - 27 -](#_Toc132094575)

[7.1 ПРИХОДИ И ПРИМИЦИ - 27 -](#_Toc132094576)

[7.2 РАСХОДИ И ИЗДАЦИ (1+2+3) - 27 -](#_Toc132094577)

[7.2.1 ТЕКУЋИ РАСХОДИ (1.1 +1.2) - 27 -](#_Toc132094578)

[7.2.2 РАСХОДИ ЗА ЛИЧНА ПРИМАЊА - 27 -](#_Toc132094579)

[7.2.3 РАСХОДИ НА ОСНОВУ КОРИШЋЕЊА РОБА И УСЛУГА , ИЗДАЦИ ЗА СТАЛНУ ИМОВИНУ И ОСТАЛИ ИЗДАЦИ - 28 -](#_Toc132094580)

[7.2.4 РАСХОДИ ОБРАЧУНСКОГ КАРАКТЕРА - 29 -](#_Toc132094581)

[7.2.5 ИЗДАЦИ - 29 -](#_Toc132094582)

[7.3 ИМОВИНА, ОБАВЕЗЕ И ИЗВОРИ - 29 -](#_Toc132094583)

[7.4 ОБАВЕЗЕ И РАЗГРАНИЧЕЊА - 30 -](#_Toc132094584)

[7.5 ВЛАСТИТИ ИЗВОРИ - 30 -](#_Toc132094585)

[8 ПЈТ 0005301 СОЦИЈАЛНА ЗАШТИТА - 30 -](#_Toc132094586)

[8.1 Новчана помоћ - 30 -](#_Toc132094587)

[8.2 Додатак за помоћ и његу другог лица - 31 -](#_Toc132094588)

[8.3 Помоћ за оспособљавање за рад - 32 -](#_Toc132094589)

[8.4 Једнократне новчане помоћи - 33 -](#_Toc132094590)

[8.5 Породични смјештај - 33 -](#_Toc132094591)

[8.6 Накнада за личну инвалиднину - 34 -](#_Toc132094592)

[8.7 Помоћ и њега у кући - 34 -](#_Toc132094593)

[8.8 Смјештај у установу - 35 -](#_Toc132094594)

[8.9 Смјештај у властиту породицу - 35 -](#_Toc132094595)

[8.10 Здравствено осигурање корисника - 36 -](#_Toc132094596)

[8.11 Стамбено збрињавање - 37 -](#_Toc132094597)

[8.12 Помоћ за огрев - 37 -](#_Toc132094598)

[8.13 Трошкови рада љекаских комисија - 38 -](#_Toc132094599)

[8.14 Трошкови штампања и отпреме упутница - 38 -](#_Toc132094600)

Бијељина, април 2023. године ОБРАЂИВАЧ

ЈУ ЦЕНТАР ЗА СОЦИЈАЛНИ РАД Б И Ј Е Љ И Н А