На основу члана 80. и 101. Закона о социјалној заштити (,,Службени гласник Републике Српске,, 37/2012, 90/2016, 94/2019 и 42/2020 и 36/22), члана 10. Одлуке о оснивању Јавне установе Центар за социјални рад Бијељина (''Службени гласник града Бијељина'' број 12/21) и члана 23. Статута Јавне установе Центар за социјални рад Бијељина, а на основу Извјештаја о раду Јавне установе Центар за социјални рад Бијељина за 2022. годину, Управни одбор Јавне установе Центар за социјални рад Бијељина, на сједници одржаној дана 11.04.2023. године д о н о с и

**ПРОГРАМ РАДА**

**ЈАВНЕ УСТАНОВЕ ЦЕНТАР ЗА СОЦИЈАЛНИ РАД БИЈЕЉИНА**

**за 2023. годину**

Јавна установа Центар за социјални рад Бијељина је установа социјалне заштите коју је основао град Бијељина за извршавање послова и реализацију права утврђених Законом о социјалној заштити, Породичним законом, Законом о заштити од насиља у породици, Законом о заштити и поступању са малољетницима у кривичном поступку. Центар се бави и пружањем других услуга социјалног рада, самостално или у сарадњи са другим институцијама и удружењима.

Поред законом дефинисаних функција, Центар своју дјелатност остварује и на основу одлука оснивача: Одлуке о оснивању, Одлуке о проширеним правима и услугама у области социјалне заштите, других правних аката као што су статут, програми и планови рада.

У провођењу социјалне заштите и социјалног рада, Центар за социјални рад врши следећа јавна овлашћења:

* пружа прву стручну помоћ грађанима,
* рјешава у првом степену о остваривању права утврђених Законом о социјалној заштити и одлукама о проширеним правима у Граду Бијељина,
* рјешава у првом степену о остваривању права из области породично-правне заштите и старатељства,
* ради на спровођењу мјера према малољетним лицима у кривичном поступку,
* пружа социјалне услуге у поступку рјешавања о правима из области социјалне заштите,
* врши надзор над хранитељским породицама,
* води евиденцију и документацију о правима, пруженим услугама и предузетим мјерама у оквиру своје дјелатности и издаје увјерења на основу евиденције и
* врши исплату новчаних права утврђених Законом о социјалној заштити и другим прописима и општим актима.

Поред ових послова, Центар за социјални рад обавља и стручне послове из области социјалне заштите и социјалног рада, породичне и дјечије заштите, и то:

* открива и прати социјалне потребе грађана и проблеме у области социјалне заштите,
* предлаже и предузима мјере у рјешавању социјалних потреба грађана и прати њихово извршење,
* предлаже мјере за унапређивање социјалне заштите и планирање развоја система социјалне заштите у Граду Бијељина, организује и спроводи одговарајуће облике социјалне и дјечје заштите и непосредно пружа социјалне услуге,
* прати стање у области дјечје и породично-правне заштите, покреће иницијативе и предлаже мјере за унапређивање система дјечје и породичне заштите,
* развија и унапређује превентивне активности које доприносе спречавању и сузбијању социјалних проблема,
* пружа дијагностичке услуге, спроводи одговарајући третман, савјетодавне, терапијске услуге и стручну помоћ корисницима,
* подстиче, организује и координира професионални и добровољни рад у области социјалне заштите,
* ради на развоју разноврсних модела збрињавања корисника у заједници и социјалних услуга у складу са потребама корисника, развија социјални рад у заједници,
* пружа услуге помоћи и његе у кући, дневног збрињавања и прихватилишта,
* подстиче и развија самопомоћ, добровољни рад, међуљудску солидарност, добротворне и хуманитарне дјелатности,
* обавља послове савјетовалишта за проблеме брака и породице, васпитања дјеце, усвојења, односа родитеља и дјеце,
* обавља аналитичко-истраживачке послове у Граду Бијељина и
* обавља и друге послове утврђене законом и одлукама Града Бијељина.

**I ЈУ ЦЕНТАР ЗА СОЦИЈАЛНИ РАД БИЈЕЉИНА-РЕСУРСИ**

1. **Кадрови**

На пословима стручног рада, закључно са 31.12.2022. године, ангажовано је 30 стручних радника (од тога 27 у сталном радном односу, 2 радника на одређено вријеме и 1 приправник, а 2 приправникa су ангажована у својству волонтера), док је на осталим пословима ангажовано 23 радника.

Стручни радници у Центру су радници следећих занимања: дипломирани социјални радник, дипломирани правник, дипломирани психолог, дипломирани социолог, дипломирани педагог, дипломирани специјални педагог и дипломирани дефектолог (дипломирани специјални едукатор и рехабилитатор) који су стекли образовање првог циклуса у трајању од најмање три, а највише четири године и вреднују се са најмање 180, односно 240 ECTS бодова, односно имају стручну спрему стечену према закону који регулише високо образовање, одговарајућег усмјерења, а који непосредно раде са корисницима на пружању социјалних услуга.

Стручни радници имају положен стручни испит за рад у области социјалне заштите.[[1]](#footnote-1)



*Табела 1. Стање на дан 31.12.2022. године*

Унутрашња организација послова и радних задатака дефинисана је Правилником о унутрашној организацији послова и радних задатака у ЈУ Центар за социјални рад Бијељина. Овим Правилником формирана су одјељења и службе које чине радници чији послови и радни задаци представљају сродну цјелину на принципима концентрације и груписања послова према врсти, сродности и повезаности, те примјене јединствених метода у смислу унутрашње подјеле рада:

- **Кабинет директора** формиран као самостална организациона јединица унутар унутрашње организације Центра и обавља најсложеније послове руковођења и управљања Центром;

- **Одјељење за опште и финансијске послове** обавља послове из области праћења остваривања политике финансирања Центра, припремања нацрта/приједлога буџета Центра, праћења и евиденције прихода и извршење расхода буџета и израде финансијских извјештаја Центра, контроле правилности и законитости коришћења буџетских средстава, послове пријемне канцеларије, протокола и архива, послове на одржавању информационог система, послове за потребе Центра а који се односе на: одржавање, управљање, обезбjеђењe и заштиту објеката, опреме и друге имовине коју користи Центар, одржавање хигијене у просторијама Центра, као и друге послове који се посебним актом ставе у дјелокруг рада Одјељења. У овом Одјељењу организоване су двије Службе: Служба за финансије и Служба општих послова;

- **Одјељење за породично-правну заштиту** врши стручне и управне послове из области породичних односа, а у циљу заштите интереса свих чланова породице која је у кризи. У одјељењу се спроводе поступци заштите лица без адекватног породичног старања кроз разне облике старатељства, израђују се индивидуални програми заштите штићеника под старатељством, са нарочитим акцентом на малољетну дјецу, а у циљу стварања оптималних услова за њихов несметан раст и развој. Спроводи се поступак усвојења дјеце која испуњавају услове за овај вид трајног збрињавања. Заједно са осталим субјектима заштите од насиља у породици, а у складу са важећим законским прописима и протоколима, одјељење ради на заштити жртава насиља и спречавања насиља у породичној заједници;

- **Одјељење за социјалну** **заштиту** врши стручне и управне послове из области социјалне, породично-правне и дјечије заштите као и послове на рјешавању у првом степену о остваривању права из области социјалне заштите.

- **Одјељење за дјецу и омладину** обавља послове из области малољетничке делинквенције и рада са васпитно запуштеном и занемареном дјецом, послове рада са малољетницима у сукобу са законом, васпитно занемареном и запуштеном дјецом, сарађује са образовним институцијама, бави се развојем и обезбјеђивањем услуга које су директно усмјерене на унапређивање квалитета збрињавања дјеце и омладине са поремећајима у понашању, дјеце са друштвено неприхватљивим понашањем и дјеце са другим проблемима у развоју, као и развојем и обезбјеђивањем услуга које су директно усмјерене на унапређивање квалитета збрињавања дјеце и омладине са сметњама у развоју. У овом Одјељењу организована је Служба за малољетничку делинквенцију и два дневна центра-Дневни центар за дјецу са сметњама у развоју и Дневни центар за дјецу у ризику.

Кроз рад одјељења и служби реализују се облици, мјере и услуге социјалне заштите.

Центар за социјални рад Бијељина, обзиром на повећан обим послова и ширење спектра права и услуга у области социјалне заштите, у наредном периоду мораће да јача кадровске капацитете. Приоритет ће бити ангажовање стручних радника у складу са нормативима рада установа социјалне заштите.

У току 2023. године континуирано ће се проводити стручна едукација и усавршавање радника, што је право и обавеза свих стручних радника како би радили на што квалитетнији начин и у складу са законским прописима. Сви стручни радници су активно укључени у едукације, семинаре, радионице које се организују из домена рада социјалне, породичне и дјечије заштите.

У 2023. године планирано је упућивање 2 стручна радника на наставак двогодишње едукације из системске породичне терапије; четири радника на другу годину едукације из супервизије у психосоцијалном раду а један радник завршава једногодишњу едукацију за СИ педагоге (рад у сензорној соби).

Што се тиче осталих радника (административни радници) едукације и усавршавања ће бити омогућене у складу са захтјевима радног мјеста и сходно измјенама законског оквира рада.

1. **Просторни и технички услови**

Центар за социјални рад Бијељина је у марту 2020. године, преселио у нови објекат, који је изграђен на старој локацији Центра, у улици Потпоручника Смајића број 18. Простор је адекватан, задовољава потребе стручног и професионалног рада, а у току 2020. године опремљен је и потребним канцеларијским намјештајем и опремом.

Простор који користи Центар, а у склопу којег су, поред Центра, смјештена и два дневна центра-дневни центар за дјецу са сметњама у развоју и дневни центар за дјецу у ризику, површине је око 1400 м² корисног простора. У току прошле године, започете су активности на изградњи игралишта за дјецу са сметњама у развоју које се налази у дворишном простору објекта Центра. Радови су завршени и игралиште је стављено у функцију, што ће значајно унаприједити услугу дневног збрињавања.

Дио активности, Дневни центар за дјецу у ризику који ради у склопу Центра за социјални рад Бијељина, ће обављати у објекту који се налази у ул. Галац број 80, који је дат на бесплатно коришћење од стране Института Франко Бетоли.

Центар ће и у 2023. години користити канцеларију у Јањи, која је од стране Града Бијељина дата на коришћење без плаћања закупа.

Проблеми из претходног периода, који се тичу добијања употребне дозволе новог објекта, су ријешени. Објекат је добио употребну дозволу, окончан је поступак етажирања објекта те је један од приоритета у 2023. години рјешавање питања додјеле објекта на коришћење (власник објекта је Град Бијељина, те је потребно исти, одлуком Скупштине Града Бијељина, додијелити на коришћење Центру). Тада ће створити услови за добијање рјешења о испуњености услова за рад установа социјалне заштите. Поступак за добијање рјешења о испуњености услова за рад је у току.

Центар за социјални рад Бијељина на располагању има адекватну техничку опрему и довољан број службених возила за потребе теренског рада.

У 2023. години планирана је набавка пакета за аутоматизацију канцеларијског пословања што ће осавременити рад пријемне канцеларије – брже евидентирање и обрада предмета, праћење предмета, достављање у рад.

**II АКТИВНОСТИ У 2023. ГОДИНИ**

У 2023. години Центар ће радити на изради извјештаја, анализа и информација које су предвиђене Програмом рада Скупштине града Бијељина за 2023. годину, с тим што ће обавезно припремити:

1. Извјештај о раду ЈУ Центар за социјални рад Бијељина за 2022. годину са Програмом рада за 2023. годину;

Рок разматрања: април 2023. године

1. Информација о заштити дјеце са посебним потребама;

Рок разматрања: мај 2023. године

1. Информација о стању малољетничке делинквенције на подручју града Бијељина

Рок разматрања: јули 2023. године

1. Информација о заштити социјално угроженог становништва

Рок разматрања: октобар 2023. године

У 2023. години наставиће се имплементација Плана развоја социјалне заштите на подручју Града Бијељина за период 2019-2024. године чији саставни дио чини Акциони план за реализацију конкретних активности. У току 2023. године приступиће се анализи Плана за протекли период са циљем анализе достигнутог степена развоја и прикупљања информација за израду новог Плана развоја. За израду новог Плана развоја задужена је Радна група[[2]](#footnote-2) коју је именовао директор.

Центар је 2018. године усвојио План интегритета ЈУ Центар за социјални рад Бијељина. У 2023. години наставиће се активности на увођењу електронског регистра праћења имплементације Плана интегритета и обука радника.

У току 2023. године Центар ће интензивно радити на успостављању и спровођењу система финансијског управљања и контроле.

Орган управљања Центра размотриће: Извјештај о раду Центра за 2022. годину, Програм рада Центра за 2023. годину, Извјештај о финансијском пословању, и друга питања битна за функционисање Центра, а у складу са Статутом Центра.

**СТРУЧНИ РАД**

Дајемо преглед броја случајева/поступака у 2022. години и претпостављене интензитете у 2023. години:

|  |  |  |  |  |  |
| --- | --- | --- | --- | --- | --- |
| РБ | ОПИС | План за 2022. | Број случајева/ поступака у 2022. | Процјена за 2023. | индех |
| **I** | **ПОРОДИЧНА ЗАШТИТА** |  |  |  |  |
| 1. | Старатељство (1.1.+1.2.) | 259 | 296 | 296 | 100 |
| 1.1. | Стално | 160 | 158 | 158 | 100 |
| *1.1.1.* | *-малољетна лица* | *40* | *37* | *37* | *100* |
| *1.1.2.* | *-пунољетна лица* | *120* | *121* | *121* | *100* |
| 1.2. | Привремено | 89 | 131 | 140 | 107 |
| *1.2.1.* | *-малољетна лица* | *10* | 7 | 7 | *100* |
| *1.2.2.* | *-пунољетна лица* | *79* | *124* | *133* | *107* |
| 2. | Захтјеви за покушај мирења | 134 | 113 | 113 | 100 |
| 3. | Повјере из ванбрачних заједница | 32 | 47 | 47 | 100 |
| 4. | Регулисање одржавања личних односа родитеља и дјеце | 65 | 68 | 65 | 95 |
| 5. | Остали послови по Породичном закону (усвојење, малољетнички бракови, мјере органа старатељства, стручно мишљење) | 1000 | 1280 | 1350 | 105 |
| 6. | Насиље у породици | 181 | 152 | 160 | 105 |
| 7. | Неспоразуми родитеља у вези са вршењем родитељског права | 32 | 44 | 50 | 134 |
| **II.** | **ВАСПИТНА ЗАПУШТЕНОСТ И ЗАНЕМАРЕНОСТ** |  |  |  |  |
| **II.**  1. | **ВАСПИТНА ЗАПУШТЕНОСТ И ЗАНЕМАРЕНОСТ**  Са поремећајима у понашању (1.1+1.2.+1.3.) | 200 | 200 | 200 | 100 |
|
| *1.1.* | *Са асоцијалним понашањем* | *144* | 158 | *158* | *100* |
| *1.2.* | *Починиоци кривичних дјела* | *11* | *6* | *6* | *100* |
| *1.3.* | *Починиоци прекршаја* | *45* | *36* | *36* | *100* |
| **III** | **СОЦИЈАЛНА ЗАШТИТА** |  |  |  |  |
|  | **- Основна права** |  |  |  |  |
| 1. | Новчана помоћ | 426 | 372 | 372 | 100 |
| 2. | Додатак за помоћ и његу др. лица | 2305 | 2203 | 2203 | 100 |
| 3. | Једнократне новчане помоћи | 800 | 798 | 800 | 100 |
| 4. | Смјештај у установу | 99 | 98 | 98 | 100 |
| *4.1.* | *-Малољетни корисници* | 18 | *18* | 18 | *100* |
| *4.2.* | *-Пунољетни корисници* | 81 | *81* | *81* | *100* |
| 5. | Збрињавање у хранитељску породицу | 22 | 21 | 21 | 100 |
| *5.1.* | *-Малољетни корисници* | *12* | *14* | *14* | *100* |
| *5.2* | *-Пунољетни корисници* | *10* | *7* | *7* | *100* |
| 6. | Подршка у изједначавању дјеце и омладине са сметњама у развоју | 30 | 34 | 34 | 100 |
| 7. | Здравствено осигурање корисника | 573 | 590 | 600 | 102 |
| 8. | Њега и помоћ у кући | 17 | 3 | 3 | 100 |
| 9. | Лична инвалиднина | 661 | 673 | 680 | 101 |
| 10. | Савјетовање | 10 | - | - | - |
| 11. | Дневно збрињавање дјеце са потешкоћама у развоју | 25 | *25* | 25 | 100 |
| 12. | Дневно збрињавање дјеце у ризику | 34 | 42 | 45 | 107 |
| **IV** | **СОЦИЈАЛНА ЗАШТИТА** |  |  |  |  |
|  | **- Проширена права** |  |  |  |  |
| 1. | Рјешавање стамбених питања | 27 | 25 | 25 | 100 |
| 2. | Право на накнаду за смјештај у властиту породицу | 189 | 186 | 200 | 107 |
| 3. | Заштита ученичког стандарда | 90 | 372 | 115 | 35 |
| *3.1.* | *Школски прибор, уџбеници* | *77* | *330* | 100 | *30* |
| *3.2.* | *Трошкови превоза у школу (дјеца корисника новчане помоћи)* | *13* | *42* | *15* | *35* |
| 4. | Пакети хране, одјеће и обуће, новогодишњи пакетићи (средства Центра, донатори, компензациони фонд Републике Срспке) | 530 | 1081 | 550 | 50 |
| 5. | Набавка огрева | 353 | 334 | 372 | 111 |
| 6. | Субвениција комуналних услуга | 214 | 197 | 197 | 100 |
| *6.1.* | *-Субвенција за воду* | *98* | *85* | *85* | *100* |
| *6.2.* | *-Субвенција за одвоз смећа* | *116* | *112* | *112* | *100* |
| 7. | Право на кориштење јавне кухиње | 250 | 250 | 250 | 100 |
| **V** | **ОСТАЛИ ПОСЛОВИ** |  |  |  |  |
| 1. | Процјена и усмјеравање лица ометених у развоју | 123 | 167 | 170 | 102 |
| 2. | Оцјена радне способности и функционалног стања | 1000 | 1077 | 1100 | 102 |
| 3. | Остали послови (потврде, стручна мишљења, анамнезе услуге, увјерења) | 1600 | 1640 | 1640 | 100 |

У Центру ће се обављати и следећи стручни послови: вођење евиденције и документације према законским прописима и обавезама проистеклим на основу одлука органа Центра.

У 2023. години, сходно Закону о социјалној заштити, вршиће се преиспитивање права из области социјалне заштите за све кориснике основних права. То значи да ће се у току године, за око 3000 корисника основних права, преиспитати услови за коришћење социјалне заштите.

Центар је у сарадњи са Одјељењем за друштвене дјелатности Градске управе, иницирао доношење нове Одлуке о проширеним правима и услугама у области социјалне заштите. Иста је усвојена на мартовској Скупштини Града Бијељина. У току 2023. године вршиће се усклађивање права и услуга са донијетом Одлуком, као и доношење интерних аката који су предвиђени истом.

Обзиром да је донијет нови Породични закон који ће се примјењивати од 1. септембра 2023. године, велика пажња ће се посветити имплементацији Закона што ће бити прилика за анализу и евентуално промјену начина рада установе. Нови Закон предвиђа да један дио послова који су до сада били у надлежности Центра (повјере из ванбрачних заједница и регулисање начина одржавања личних односа) прелазе у судску надлежност, док се, са друге стране, појачава улога Центра у неким другим сегментима рада – нарочито у предметима вршења родитељских права. Очекује се да ће ово за последицу имати повећања послова у надлежности Центра, тј. органа старатељства.

И у 2023. години радиће двије стручне комисије, Првостепена стручна комисија за процјену потреба и усмјеравања дјеце и омладине са сметњама у развоју и Првостепенa стручнa комисијa за утврђивање способности лица у поступку остваривања права из социјалне заштите и утврђивања функционалног стања корисника. Чланове Комисија је именовао Градоначелник Града Бијељина у складу са прописима који уређују област социјалне заштите. Налаз и мишљење Комисија је један од кумулативних услова за остваривање права из Закона о социјалној заштити.

**III УНАПРЕЂЕЊЕ СОЦИЈАЛНЕ ЗАШТИТЕ**

Центар за социјални рад Бијељина ће у току 2023. године, у сарадњи са партнерима, посебну пажњу посветити следећим активностима:

- Стручном усавршавању запослених и успостављању сарадње са партнерима

- Материјална подршка свим породицама које су у стању социјалне потребе

- Организовање савјетодавног рада са члановима породице, нарочито промоција основног права – Савјетовање- из Закона о социјалној заштити (са циљем јачања компетиција породице, јачања позитивних ресурса породице, уважавања личног инвестирања у промене, стручна подршка породици у превазилажењу развојних и других криза, васпитању дјеце и сл.)

- Развијање нових модела подршке и рада са породицом – на локалном нивоу Центар ће са партнерима активно радити на доношењу Акционог плана за остваривање друштвене укључености унапређењем социјалних услуга Града Бијељина

- Организовање медијских и других кампања са циљем указивања на значај породице и живота у њој

- Развој и промоција хранитељства, сарадња са старим и новим партнерима- успостављање сарадње са Центром за породични смјештај и усвојење из Новог Сада

- Активно праћење стања породице из домена рада Центра

- Радити на успостављању рада Дневног центра за дјецу у ризику у складу са Законом о социјалној заштити (дефинисати нове интерне акте за имплементацију права на дневно збрињавање)

- Активно се залагати за примјену законом прописаних мјера према малољетницима (алтернативних мјера)

- Спроводити мјере примарне превенције малољетничког преступништва

- Учествовати у медијским кампањама које имају за циљ подршку младима и смањење малољетничког преступништва

- Јачати међуинституционалну сарадњу

- Створити претпоставке за ширење услуга према малољетницима и дјеци у ризику на подручју града Бијељина - Остварити сарадњу са Покрајинским заводом за социјалну заштиту Нови Сад у циљу развијања нових модела подршке дјеци друштвено неприхватљивог понашања

- Развијање услуга у Дневном центру за дјецу са сметњама у развоју

- Иницирање развоја програма раног откривања дјеце са сметњама у развоју и правовременог реаговања

- Смањење искључености и интеграција у друштвене токове дјеце са сметњама у развоју (развијање сарадње са партнерима на локалном новоу и шире у циљу подршке дјеци са сметњама у развоју и њиховим родитељима-организовање дружења, излета, радоокупационих радионица, кампања и сл.)

- Проширивање услуга у заједници намењених овој популацији

- Подршка старим лицима-актуелизовати успостављање услуге дневног збрињавања за старија лица.

У току 2023. године наставиће се и неке активности започете у ранијем периоду, а нарочито:

- наставак акривности на унапређењу услова стамбенеог збрињавања корисника новчане помоћи

- наставак сарадње са школама на подручју Града Бијељина у оквиру пројекта „Брига о дјеци – заједничка одговорност и обавеза“

- сарадња са мјесним заједницама;

- обезбјеђивање хуманитарне подршке у одјећи и хигијенским пакетима за кориснике социјалне заштите у сарадњи са црквеном организацијом из Гросбеерена - Њемачка;

- сарадња са Градском организацијом Црвеног крста

- успостављање квалитетније сарадње са невладиним организацијама;

- развијање програма подршке жртвама од насиља у породици и жртвама трговине људима-учешће у радним тијелима за превенцију насиља у породици на подручју Града Бијељина и у мониторинг тимовима за спречавање трговине људима;

- наставити рад на успостављању електронске евиденције о корисницима права и услуга Центра (СОТАК).

**IV САРАДЊА СА ДРУГИМ ИНСТИТУЦИЈАМА**

И у току 2023. године, ЈУ Центар за социјални рад Бијељина ће, као носилац социјалне заштите на локалном нивоу, наставити сарадњу са инситуцијама на републичком и локалном нивоу а нарочито са:

* Министарством здравља и социјалне заштите Републике Српске
* Градском управом Града Бијељина
* Центром јавне безбиједности Бијељина
* Домом здравља Бијељина
* Основним судом у Бијељини
* Окружним тужилаштвом у Бијељини
* Основним и средњим школама на подручју Града
* Високошколским установама на републичком и локалном ниову
* Омбудсманом за дјецу Републике Српске
* Установама социјалне заштите за смештај
* Невладиним организацијама
* Градском организацијом Црвеног крста
* Привредним субјектима и др.

Центар за социјални рад Бијељина ће и у току 2023. године благовремено информисати грађане о правима и услугама социјалне заштите. У том смислу, Центар ће наставити сарадњу са средствима јавног информисања преко којих ће свим грађанима пружати неопходне информације из домена рада Центра и путем веб странице и штампаног материјала презентовати рад Центра и обавјештавати грађане о начинима остваривања права о социјалној заштити.

**ФИНАНСИЈСКИ ПЛАН ЗА 2023. ГОДИНУ**

Планом буџета Града Бијељина за 2023. годину, планирана су средства неопходна за рад ЈУ Центра за социјални рад. Средства су планирана на двије потрошачке јединице и то Центар за социјални рад и Социјална заштита. Планирана средства, по потрошачким јединицама трезора, приказана су у табелама.





**ОБРАЗЛОЖЕЊЕ ФИНАНСИЈСКОГ ПЛАНА ЗА 2023. ГОДИНУ**

Буџет на ПЈТ 0005300 Центар за социјални рад, за 2023. годину износи 2.363.150,00 КМ, док планирана средства на ПЈТ 0005301 Социјална заштита износи 8.132.000,00 КМ.

**ПЈТ 0005300 ЦЕНТАР ЗА СОЦИЈАЛНИ РАД**

На потрошачкој јединици Центар за социјални рад евидентирају се **расходи по основу личних примања** запослених и то расходи за бруто плате, расходи за бруто накнаде, расходи за накнаду плата за вријеме боловања као и расходи за отпремнине и јубиларне помоћи. У 2023. години планирано је јачање капацитета рада Дневног центра за дјецу са сметњама у развоју као и Дневног центра за дјецу у ризику што ствара потребу за ангажовањем додатног стручног кадра и одговарајућих специјалиста. Законом о социјалној заштити је предвиђен и број стручних радника који су неопходни за обављање наше дјелатности. Центар за социјални рад нема довољан број стручних радника дефинисаних наведеним Законом. Средства намјењена за исплату личних примања запослених, пројектована буџетом за 2023. годину неће бити довољна за исплату личних примања запослених која су у складу са Законом о раду и Појединачним колективним уговором за запослене у ЈУ Центру за социјални рад.

У оквиру потрошачке јединице Центар за социјални рад евидентирају се **расходи за коришћење роба и услуга** који се односе на трошкове закупа, трошкове комуналних услуга, трошкове енергије, трошкове за набавку материјала, трошкове текућег одржавања, путне трошкове, трошкове горива, трошкови за стручне услуге, остали некласификовани расходи и накнаде за управни одбор. Узимајући у обзир раст цијена на тржишту роба и услуга, те повећан обим посла, мишљења смо да средства намјењена за материјалне трошкове Центра неће бити довољна.

Буџетом за 2023. годину планирани су и **капитални издаци** који су превасходно намјењени за инвестиционо одржавање и опремање станова намјењених за смјештај лица која се нађу у стању социјалне потребе. Центар има у посједу седам станова чија је реконструкција започета у 2022. години.

**ПЈТ 0005301 СОЦИЈАЛНА ЗАШТИТА**

Укупан буџет на потрошачкој јединици Социјална заштита у 2023. години износи 8.132.000,00 КМ. На овој потрошачкој јединици евидентирају се расходи по основу коришћења роба и услуга, расходи за текуће дознаке корисницима социјалне заштите, расходи за дознаке пружаоцима услуга социјалне заштите и трансфери другим буџетским корисницима за обавезно здравствено осигурање корисника и смјештај социјално угрожених лица.

У оквиру **расхода по основу коришћења роба** и услуга евидентирају се трошкови отпреме упутница, накнаде за рад првостепених љекарских комисија, трошкови мобилног тима, трошкови за дистрибуцију хране по пунктовима (јавна кухиња) и трошкови за превоз особа са инвалидитетом.

**Дознаке корисницима социјалне заштите** исплаћују се лицима која су остварила право по основу Закона о социјалној заштити и Одлуке о проширеним правима и услугама из области социјалне заштите. Висина појединачне накнаде је дефинисана законским и подзаконским актима, а усаглашавање износа се врши почетком календарске године. Основица за обрачун висине накнаде чини просјечна нето плата остварена у Републици у претходној години као и цијена смјештаја у установе социјалне заштите коју доноси Министар здравља и социјалне заштите почетком календарске године за текућу годину. Законом о социјалној заштити дефинисан је и начин финансирања права, тако да Министарство здравља и социјалне заштите РС учествује у суфинансирању права на додатак за помоћ и његу другог лица у износу од 50%, права на новчану помоћ у износу од 50%, права на подршку у изједначавању могућности дјеце са сметњама у развоју у износу од 100% и права на личну инвалиднину у износу од 100%. Остала права се финансирају из буџета локалних самоуправа.

**Дознаке пружаоцима услуга социјалне заштите** се исплаћују лицима или установама регистрованим за пружање услуга из социјалне заштите. На овим буџетским позицијама се евидентирају расходи настали по основу остварених права на смјештај у установу социјалне заштите, права на помоћ у кући, расходи за набавку одјеће и обуће за дјецу у домском смјештају, стамбено збрињавање корисника, заштита жртава трговине људима, савјетовалиште, субвенције корисника, јавна кухиња као и право на дневно збрињавање корисника – Дневни центар за дјецу са потешкоћама у развоју и Дневни центар за дјецу у ризику.

**Трансфери** Фонду здравственог осигурања се врше ради уплате здравственог осигурања за кориснике Центра у складу са Закону о здравственом осигурању и Закону о социјалној заштити. Основицу за обрачун здравственог осигурања чини 40% од просјечне бруто плате исплаћене у Републици у претходној години. Министарство здравља и социјалне заштите суфинансира уплату осигурања у износу од 50% за лица која су осигурање стекли по основу признавања права на новчану помоћ и додатак за помоћ и његу другог лица.

Евидентно је да буџет на ПЈТ Социјална заштита из године у годину има континуирани раст због раста трошкова намјењених за сервисирање обавеза утврђеним Законом који уређује ову област. Разлози због којих расходи имају тенденцију раста леже у чињеници да се број корисника прва из Закона о социјалној заштити на годишњем нивоу повећава за око 3-5%. Други веома битан фактор који директно утиче на висину појединачне накнаде је просјечна нето плата остварена у Републици која је у 2023. години већа за 13,94% у односу на 2022. годину. Цијена смјештаја у установе социјалне заштите у 2023. години је порасла у просјеку за 25% у односу на 2022. годину.

Узимајући у обзир наведене чињенице, мишљења смо да планирана средства, буџетом за 2023. годину, неће бити довољна за измирење обавеза према корисницима права и пружаоцима услуга из Закона о социјалној заштити. Трошење средстава ће се редовно пратити о чему ће се благовремено информисати Градоначелник и надлежна одјељења, како би се на вријеме обезбједила средства за нормално функционисање Центра.

Бијељина, април 2023. године

ОБРАЂИВАЧ

ЈУ ЦЕНТАР ЗА СОЦИЈАЛНИ РАД

Б И Ј Е Љ И Н А

Извјештај о раду ЈУ Центар за социјални рад Бијељина за 2022. годину са Програмом рада за 2023. годину разматран је и усвојен на сједници Управног одбора ЈУ Центар за социјални рад Бијељина одржаној дана 11.04.2023. године.

1. Чланом 93. Закона о социјалној заштити прописана је обавеза полагања стручног испита за све стручне раднике запослене у установама социјалне заштите [↑](#footnote-ref-1)
2. Радна група именована је рјешењем број 01-014.12-60/23 од 04.04.2023. године [↑](#footnote-ref-2)